ועדת החוץ והביטחון, כנסת 25, פרוטוקול מספר 17, 2023-02-13 00:00

יולי יואל אדלשטיין: שלום לכולם, אני פותח את הישיבה בנושא  הצעת צו העונשין (הכרזה על ענין סודי) (הוראת שעה) (תיקון), התשפ"ג-2023 וגם הקמת ועדת משנה שהוא נושא טכני פרוצדורלי שנעשה בסוף

יולי יואל אדלשטיין:  יש לנו שעתיים לדיון ויש הרבה ארגונים שרוצים להתבטא, אז אני מציע שבמסגרת זמן של חמש דקות מקסימום כל גוף ימסור את עמדתו כך שכולם יצליחו להתבטא, כמו גם חברי כנסת

יולי יואל אדלשטיין:  מי מציג מטעם הממשלה את הבקשה?     

אפרת נחלון: אפרת נחלון מהלשכה המשפטית במשרד האוצר

אפרת נחלון:  אנחנו מבקשים את אישור הוועדה לצו שמאריך את תוקף הצו הקיים על כלל ההסדרים והאיזונים שקיימים בו בחמש שנים נוספות

קריאה: למה?     

אפרת נחלון: אני מניחה שאת זה נוכל להסביר בפירוט בדיון החסוי שיהיה

אורנה ברביבאי: אז לא יהיה לנו הסבר היום?     

מירי פרנקל-שור: למה חסוי בחמש שנים ולא פחות?     

אפרת נחלון: הנסיבות שעדיין קיימות בנוגע לגורמים שהצו חל עליהם ורלוונטי לגביהם, הם כאלה שלא היה בהם שינוי ואנחנו סבורים שזה מצריך הותרה של הצו על כנו והארכתו לחמש שנים נוספות שכמובן בתום חמש השנים נבחן שוב את הדברים ונדע היכן אנחנו עומדים

אורנה ברביבאי: ברור, לעד

יולי יואל אדלשטיין: זו הבקשה ואנחנו נפתח את הדיון

יולי יואל אדלשטיין:  מנכ"לית החברה להגנת הטבע איריס האן, בבקשה

איריס האן: תודה רבה

איריס האן:  האמת שהדברים הקצרים של נציגת משרד האוצר מדברים בעד עצמם ובכל זאת, למעשה אנחנו מדברים על חברה שהבקשה היא להאריך חיסיון שנולד מהימים שקצא"א הייתה בבעלות חצי איראנית ואפשר היה להבין אולי את הנסיבות שהובילו לחיסיון

איריס האן:  כיום אנחנו מדברים על חברה ממשלתית לכל דבר שברירת המחדל שצריכה לחול לגביה היא שאין חיסיון, למעט בנושאים ספציפיים

איריס האן:  אנחנו במצב שצריך להפוך אותו לגמרי על פניו

איריס האן:  נמצאים פה נציגי ארגונים סביבתיים רבים שמודאגים ממה שקורה לגבי קצא"א

איריס האן:       למעשה מבוקש כאן להאריך חיסיון שניתן בנסיבות אחרות לגמרי, כרגע אין לו שום הצדקה

איריס האן:  אנחנו מדברים על חברה שיש לה היסטוריה מפוקפקת ביותר של אסונות סביבתיים

איריס האן:  אנחנו מדברים על חברה שעומדת להגביר את הפעילות שלה עם כמה נקודות כשל משמעותיות, גם הגברת שינוע נפט עם הסיכון למפרץ אילת, עם כל הצינור שהיו לאורכו כמה דליפות משמעותיות לאורך השנים

איריס האן:  הגדולה ביותר האחרונה הייתה בסוף שנת 2014, אבל היא לא היחידה וכמובן נקודת השינוע והפריקה באשקלון

איריס האן:  אנחנו סבורים שאין הצדקה להאריך את החיסיון בכלל

איריס האן:       אני רוצה לציין כמה נקודת שמטרידות אותנו במיוחד בהארכה הגורפת המבוקשת: אחד, משך הארכת החיסיון לחמש שנים

איריס האן:  זו תקופה מאוד ארוכה שאנחנו סבורים שאין לה שום הצדקה

איריס האן:  דבר שני, כל מה שנוגע לכמויות ולזהות החומרים שכרגע, בחיסיון הקיים, אומרים, אבל נושא איכות הסביבה מוחרג

איריס האן:  נושא איכות הסביבה מוחרג באופן כזה שמה שמוחרג בתוכו זו קבוצה ריקה

איריס האן:  מה שמוחרג זה רק כמויות וזהויות של חומרים שכבר נפלטו או נשפכו לסביבה

איריס האן:  אנחנו מוטרדים בעיקר מהעובדה שהחיסיון לא חל על כמויות וזהויות של חומרים שנמצאים בתוך המערכת, לפני שהם גרמו לאסון סביבתי

איריס האן:  צריך להסיר את החיסיון לכל הפחות מכל מה שנוגע לכמויות החומרים, לזהויות החומרים שמשונעים באמצעות קצא"א וצריך לכל הפחות להסיר את החיסיון על הסכמים עם גופים ציבוריים בתוך מדינת ישראל

איריס האן:       אלה הדברים החמורים ביותר שמטרידים אותנו

איריס האן:  אנחנו כמובן סבורים שאין להאריך את החיסיון בכלל, אבל הצבעתי על כמה מהנקודות שחמורות בעינינו במיוחד

יולי יואל אדלשטיין: תודה איריס

יולי יואל אדלשטיין:  אריאל ברזילי, התנועה לאיכות השלטון, בבקשה

ישראל ברזילי: תודה אדוני היושב-ראש

ישראל ברזילי:  שמי אריאל ברזילי, ראש האגף הכלכלי בתנועה לאיכות השלטון

ישראל ברזילי:  בעינינו העניין פשוט

ישראל ברזילי:  הנזקים הסביבתיים שיש להם משמעויות כלכליות של מאות מיליוני שקלים הם בעצם קצה הקרחון שנגלה מעל המים

ישראל ברזילי:  למשל רק באירוע בנחל עברונה ב-2019, קצא"א התחייבה לשלם 100 מיליון שקלים כפיצוי, כסף שבסופו של דבר נמנע מהציבור בצורה כלשהי ויוצא מהקופה הציבורית

ישראל ברזילי:      סיאוב וניהול רשלני הוא הגורם לזה ואותו ניהול רשלני מתאפשר רק בגלל אותו חיסיון ואותה סודיות

ישראל ברזילי:  גם הדליפה בנחל צין שהייתה ב-2011 יש לה כתובת

ישראל ברזילי:  יש שני סמנכ"לים בקצא"א, שעדיין מועסקים בה, ומאז הם אפילו קודמו בתוך החברה

ישראל ברזילי:  אנחנו מנסים להבין מדוע הם בכלל מקודמים ועדיין ממשיכים לעבוד שם

ישראל ברזילי:      דוגמה אחרת לבעייתיות בניהול החברה היא דוד שרן שהיה מזכיר קצא"א ומרגע שהוגש נגדו כתב אישום, במשך ארבע שנים היה מועסק בקצא"א לא בתשלום, ארבע שנים שהוא כנראה הרוויח בהם כמיליון שקל

ישראל ברזילי:  הייתה טענה שיש חוות דעת של משרד המשפטים שמחייבת אותם להמשיך להעסיק אותו, סיפור משונה כזה, רק בזכות העובדה שפנינו וניסינו להבין למה הוא עדיין מועסק שם, החליטו בסופו של דבר לסיים את ההעסקה שלו

ישראל ברזילי:       הניהול של קצא"א והפיקוח הרופף עליה בגלל החיסיון הביאו גם לדוח חריף של מבקר המדינה

ישראל ברזילי:  זה דוח שלא ראה אור בגלל הצנזורה אבל מה שאנחנו יכולים לדעת זה שמדובר שם על מינוי מקורבים או על העלאות שכר ללא אישור ועוד כל מיני נושאים והכל כמובן מהקופה הציבורית

ישראל ברזילי:           בחסות אותו חיסיון יש גם את הסכם רד מד שאני מניח שידברו עליו בהמשך אז לא אתייחס אליו

ישראל ברזילי:  אבל צריך להבין שישנם פה הסכמים שנעשים ויש להם השלכות סביבתיות מאוד גדולות, השלכות כלכליות מאוד גדולות והן נעשות במחשכים, כשהממשלה בכלל לא מכירה את זה, משרד האנרגיה לא מכיר את זה

ישראל ברזילי:  איכשהו המשרד לאיכות הסביבה הצליח לעצור את זה אחרי עתירה חשובה שהגישו הארגונים הסביבתיים, אבל אני מניח שהוא יהיה עכשיו שוב על הפרק

ישראל ברזילי:      לא ברור מדוע נדרש החיסיון הזה היום ומדוע בצורה כזו רחבה

ישראל ברזילי:  בעבר היה סיפור של השותפה האיראנית, הייתה בוררות בשווייץ, כל הסיפורים האלה מזמן הסתיימו ואין סיבה להחריג את החברה הזאת

ישראל ברזילי:  השאלה למה חברות ביטחוניות אחרות ממשלתיות כמו התעשייה האווירית יכולים לחשוף את הדוחות הכספיים שלהם, יכולים לפרסם לציבור את השמות של חברי ההנהלה ואת התמונות שלהם וקצא"א, מסיבה כלשהי דמה סמוק יותר מדמן של חברות אחרות

ישראל ברזילי:  אולי הם עוסקים בנושא סודי מאוד?     הנקודה בסופו של דבר שקצא"א, אם ישאירו לה את החיסיון הזה היא חור שחור בתוך העולם הזה של חברות ממשלתיות, בלי הצדקה

ישראל ברזילי:  ההמלצה שלנו היא לדחות את בקשת החיסיון הגורפת הזאת ולהפוך את ברירת המחדל

ישראל ברזילי:  לקבוע שקצא"א היא חברה ממשלתית רגילה, חשופה, לפי כללי החברות הממשלתיות ורק אם יש נושאים מאוד מסוימים ספציפיים באישור הוועדה הזאת, הם יחוסו בחיסיון

מירי פרנקל-שור: אתה מדבר על קצא"א בקו אירופה-אסיה, נכון?     

ישראל ברזילי: אמת

שרון ניר: אני אשמח לשמוע את קצא"א בהרחבה על מה שלא חל עליו חיסיון ועל מה שנטען פה כלפי קצא"א

שרון ניר:  הנושא של זיהום סביבתי ברור לכולם שזה בא לקראתנו, אז תגידו לגבי מה שלא חל עליו חיסיון, איך אתם מתמודדים עם הנושא הזה

יולי יואל אדלשטיין: אני מציע שקודם ידברו הארגונים והגופים הציבוריים ואז נשמע את ההתייחסות שלהם לצורך הבנת התמונה

יולי יואל אדלשטיין:  מר ברזילי, אתה אומר שאם אני, כעיתונאי בעיתון כלכליסט למשל, במסגרת חוק חופש המידע אפנה לקצא"א ואבקש מצבת כוח אדם ומשכורות, נניח 20 המשכורות הגבוהות, אני אקבל סירוב?     

ישראל ברזילי: כן אדוני, אתה תסורב

יולי יואל אדלשטיין: במסגרת צו החיסיון לא יימסר לי המידע הזה?     

ישראל ברזילי: נכון

ישראל ברזילי:  זו התשובה

ישראל ברזילי:  לא תוכל לדעת את התשובה על זה

ישראל ברזילי:  יגידו לך שהמידע חסוי, הכול סודי

יולי יואל אדלשטיין: תודה

יולי יואל אדלשטיין:  יובל ארבל מצלול, בבקשה

יובל ארבל: תודה רבה

יובל ארבל:  אני אבקש שמור גלבוע, מנכ"ל עמותת צלול יתחיל ואני ארחיב אחריו

מור גלבוע: שלום רב, שמי מור גלבוע, מנכ"ל עמותת צלול, פעיל סביבתי הרבה שנים ולשעבר גם מנכ"ל מגמה ירוקה

מור גלבוע:  אנחנו מדברים מהמקום הסביבתי וזה המקום שכמובן מטריד אותנו ביותר

מור גלבוע:  לפעילות של קצא"א יש השפעה דרמטית על הים האדום, ים טרופי מאוד רגיש, על שוניות האלמוגים שהוא מקלט לאלמוגי העולם, מקום שכבר היום שמור יותר ממקומות אחרים של שוניות שנהרסו

מור גלבוע:  כמובן שיש לו השפעה דרמטית על הערבה והנגב וראינו את אסון צין ועברונה כמה הפעילות הזו יכולה לפגוע בשטחים אקולוגיים רגישים וכמובן על הים התיכון

מור גלבוע:  אנחנו לא מדברים על זה הרבה אבל 75% ממי השתייה שלנו בברזים הם מים שמגיעים ממי התפלה

מור גלבוע:  חלילה וחס אם אסון נפט קורה, משבית גם מתקני התפלה לחודשים

אלעזר שטרן: יש לי שאלה, אתם אלה ששולחים לנו את ההודעות באמצע הלילה?      

מור גלבוע: אני לא יודע

מור גלבוע:  יש הרבה התארגנויות אזרחיות שפועלות

אלעזר שטרן: אתה יודע כן או לא? אפרופו איכות סביבה ואיכות אנשים, שאני בעד הדברים האלה, אני שואל אם אתם גם אחראים לזה?     

מור גלבוע: יש מחאה אזרחית מוצדקת מאוד נגד הפעילות של קצא"א כבר הרבה שנים

מור גלבוע:  בזכות המחאה הזו הצלחנו לעצור, אני לא יודע לומר לך לגבי השעות של הלילה

מור גלבוע:  אם הייתי יודע הייתי אומר לך

אלעזר שטרן: אתה שלחת?     

מור גלבוע: אני שלחתי הודעה ב-18:00 בערב

אלמוג כהן: יכולתם לבקש שלא לשלוח באמצע הלילה הודעות

אורנה ברביבאי: זה לא עיקר הדיון עכשיו

מור גלבוע: בכל מקרה קיבלתי את ההודעה

מור גלבוע:  חשוב להגיד, נגעת בנקודה משמעותית, יש התארגנות אזרחית, בני נוער, ארגונים סביבתיים, אנשים שפועלים מתוך דאגה לסביבה, שמאוד מוטרדים מהפעילות של קצא"א

מור גלבוע:  חברה שבעשור האחרון כ-20 אירועי דליפה

מור גלבוע:  חברה שעל שמה רשומים אירועי הזיהום הגדולים במדינה שלנו: אסון ערבונה, אסון נחל צין, 5 מיליון נפט גולמי שפגעו בשמורות טבע

מור גלבוע:  חברה שהמנהלים שלה מורשעים

מור גלבוע:  חברה שעד היום, רק בשנה האחרונה, בין תקלה לשניים במפרץ אילת

מור גלבוע:  דברו על עסקת השינוע של רד מד, חברה שמאיימת לשנע 20 מיליון טון נפט לעומת 2 מיליון טון נפט באזורים הכי רגישים, גם בים האדום, גם בים התיכון, גם בנגב

מור גלבוע:       איריס אמרה את הדברים בצורה מדויקת, חשוב להגיד, קצא"א הרבה פעמים אומרים, כל המידע הסביבתי שלנו חשוף, אבל אנחנו לא יודעים את היקפי השינוע, שזה דרמטי, אנחנו לא יודעים את מצב התשתיות, אנחנו לא יודעים מה תוכניות העבודה לתשתיות

מור גלבוע:  לשרה להגנת הסביבה, בניגוד לשר האוצר, אין אפשרות להוציא דברים מהחיסיון

מור גלבוע:       מה שמנהל היתר הרעלים במשרד להגנת הסביבה יודע באיגוד ערים אשקלון לא יודעים

מור גלבוע:  זאת אומרת הרבה מאוד גורמים שאמונים על הסביבה בארץ לא יודעים ולא מכירים - - -      

אורנה ברביבאי: השרה לאיכות הסביבה לא מכירה את הפרטים?     

מור גלבוע:         יש גורמים במשרד להגנת הסביבה, לצורך העניין איגוד ערים אשקלון הוא זרוע של המשרד להגנת הסביבה, הם לא מכירים את הדברים

אפרת נחלון: אם יורשה לי להגיב, היה דיון לפני כשבוע בוועדת הכספים שבו נכחו גם נציגי המשרד להגנת הסביבה

אפרת נחלון:  הם אמרו שהם מכירים את הדברים, הדברים ידועים להם

אפרת נחלון:  חשוב לי להבהיר שהצו עצמו לא נועד למנוע מידע מרגולטורים

אפרת נחלון:  רגולטורים זכאים כמובן לקבל את המידע

אפרת נחלון:  הדבר היחיד שזה מצריך מהם זה להביא גורם מסווג ולשמור על המידע, כמו ששומרים על מידע מסווג

אורנה ברביבאי: והעמדה של המשרד לאיכות הסביבה להשאיר את המצב על כנו כמו היום? עם חיסיון?     

אפרת נחלון: החלטת הממשלה התקבלה, הצו הזה מגיע אחרי החלטת ממשלה

אורנה ברביבאי: אני שואלת האם עמדתו של המשרד לאיכות הסביבה היא להשאיר את המצב על כנו היום?     

אפרת נחלון: מה שנאמר בדיון בוועדת הכספים על ידי המשרד להגנת הסביבה, זה שלהם יש את המידע הדרוש

יובל ארבל: שלחנו מצגת, האם אפשר להראות אותה?     

יולי יואל אדלשטיין: הזמן לא יספיק לנו, נסה לקצר ואולי נספיק מאוחר יותר

יובל ארבל: חשוב להזכיר שקצא"א, שאנחנו מבקשים שלא יאריכו לה את החיסיון, היא קצא"א החדשה, קו צינור אסיה-אירופה והיא חברה ממשלתית לכל דבר

יובל ארבל:  אין אף חברה ממשלתית אחרת שיש לה חיסיון כזה

יובל ארבל:       לגבי דברים שקרו בעבר, צוין אסון נחל צין, צריך לזכור, היקף הנזקים שנקבעו לקצא"א הם 100 מיליון שקל

יובל ארבל:  זה כסף קטן לעומת הנזקים שיקרו אם חלילה יהיה אסון בהיקף כזה במפרץ אילת או גם בים תיכון

יובל ארבל:      בעבודה שעשה משרד האנרגיה, היקף הנזקים של שפיכת נפט או דק בכמות של 1% ממכלית נפט, רק 1% ממכלית נפט, יכול להגיע עד כדי 11 מיליארד שקלים

יובל ארבל:  לכן צריך שתהיה שקיפות בין הרווחים, מה אנחנו מרוויחים מהסיפור של חברה ממשלתית קצא"א, בזה שהיא משנעת נפט דרך ישראל, לעומת הנזקים שיכולים להיות

יובל ארבל:      במצגת הייתי יכול להראות לכם איך בכל הארץ, במשך 20 השנה האחרונות, היו יותר מ-20 אירועי דליפה רציניים לאורך קו הצינור

יובל ארבל:  הצלחנו להשיג בדוח מהמשרד להגנת הסביבה, שקו הצינור נמצא במקומות מסוימים, 70% עיקול, שעובי הצינור הוא פחות מ-30% מהעובי המקורי

יובל ארבל:  אנחנו לא יודעים באיזה קצב התיקונים האלה נעשים, אם לאט מידי ומה מצבו כרגע ובכל זאת משנעים דרך קו הצינור הזה היום פי שלוש יותר נפט לאילת

יובל ארבל:  כל מכליות הנפט שהגיעו לאילת ב-2022 והשניים האחרונות שהגיעו כבר השנה, כולם העמיסו נפט באילת

יובל ארבל:  זה לא נפט כמו שכולם מדברים, שהגיע מהמפרץ הפרסי ואולי מזין את חוסר הנפט כביכול שמתפתח באירופה בגלל המלחמה שם, זה נפט שמגיע כנראה מהים השחור, דרך הים התיכון ומשונע דרך אשקלון, מוסיף לכמויות המכליות העצומה שמגיעה לאשקלון ומשונע לאילת

יובל ארבל:       אנחנו יודעים את זה כי אנחנו רואים שהמכליות מגיעות ריקות וכל אחד יכול לראות את זה, מתמלאות ואז יוצאות

יובל ארבל:  אנחנו יודעים את זה גם כי קיבלנו את זה כתשובה בסופו של דבר ממנהל מחוז שאמר שהמכליות נטענו באילת

יובל ארבל:       זאת אומרת שזה לא נפט לצורכי האנרגיה של מדינת ישראל, חשוב להגיד את זה

יובל ארבל:  כל המכליות האלה, 13 במספרן, שתיים כבר השנה שרק התחילה ו-11 בשנה שעברה וגם מכליות בשנה קודם, הן מכליות שעברו דרך ישראל לא לצורכי האנרגיה של מדינת ישראל ורק מציבים אותנו בסיכון ומייצרים זיהום

יובל ארבל:  מייצרים דליפות לאוויר

יובל ארבל:  היו המון מפגעי ריח באילת ובאשקלון והם מייצרים סיכון לסביבה ולתושבים

אלעזר שטרן: כמה זמן לוקח לפרוק אונייה?     

יובל ארבל: לפחות יומיים

יובל ארבל:  זה לוקח זמן עד שהיא עוגנת ועד שפורקים אותה

אלעזר שטרן: אני שואל לגבי הזמן של הנפט

יובל ארבל: קצא"א היא גם חברה שאוגרת את הנפט, הביטחון האנרגטי הוא בזה שיש מכלים

יובל ארבל:  הנפט הזה לא יכול לשכה לעדי עד לכן במשך שנים יש תחלופה של נפט כי מגיע נשפט

יובל ארבל:  יש בתי זיקוק באשדוד ובחיפה - - -      

אלעזר שטרן: אם היו 13 אוניות, זה בערך אונייה בחודש?                

יובל ארבל: עד 2020 היו בממוצע שתי מכליות נפט בשנה

יובל ארבל:  ב-2018 וב-2019 לא הגיעו מכליות נפט לאילת בכלל

יובל ארבל:  לאשקלון מגיעות כל הזמן, זו אספקת הנפט לבזן ולפז"א באשדוד

יובל ארבל:  אבל לאילת לא הגיעו מכליות נפט בכלל בשנים 2019-2018

יובל ארבל:  בשנת 2020 התחילה עליה מאוד משמעותית, היו כשמונה מכליות, אלה דברים שנאמרו פה בוועדת כספים, נתונים ידועים וב-2022 הגיעו כבר 11 מכליות

יובל ארבל:  אגב, זה חורה מאוד מההוראות מתוכנית החירום המפעלית של קצא"א

יובל ארבל:  ההוראות בתוכנית החירום המפעלית של קצא"א נכתבו עבור שש מכליות, זו הייתה ההנחיה של המשרד להגנת הסביבה

יובל ארבל:  זה אמור להתאים לכשש מכליות

יובל ארבל:  אני לא מבין איך 11 זה קרוב לשש? זה כמעט פי שניים

יובל ארבל:        יכול להיות שעכשיו הם ויתרו על ההגבלה, לא יכול להיות, אנחנו יודעים, לפי הסכם בבית משפט שקצא"א צמצמו את ההגבלה של מספר המכליות ונשארו עם הכמות השנתית של 2 מיליון

יובל ארבל:  אבל בגלל זה אנחנו רוצים לדעת כמה שונה בפועל

יובל ארבל:  הם אומרים שהם לא חרגו מה-2 מיליון, אבל כשעושים חשבון של 11 מכליות לפי גודל המכליות, מגיעים ליותר מ-2 מיליון

אלעזר שטרן: יש הבדל בזיהום אם זה הולך מצפון לדרום או מדרום לצפון?     

יובל ארבל: לא, אין הבדל

יובל ארבל:  הפריקה והשינוע מייצרים גם זיהום אוויר, גם סיכון וגם תמיד יש דליפות קטנות

יובל ארבל:  רק בשנה האחרונה היו אירוע זיהום באילת ושנה לפני זה היה באשקלון, גם לאוויר, גם לים, גם לקרקע

מאיר כהן: אם אני מבין אותך, אתה רומז על כך שבעצם זה לא קשור למשק האנרגטי שלנו

מאיר כהן:  הצינור הוא צינור שבגלל כל מיני עסקאות כאלה ואחרות מזרים נפט שמגיע ממכליות לאשקלון, טוענים את זה באילת וממשיכים לאן שממשיכים

מאיר כהן:  זה מה שאתה אומר? זה כמו להביא את המזוט לחיפה, לטהר אותו כאן, להשאיר את הלכלוך ולהחזיר את זה

יובל ארבל: מזוט הוא כבר דלק

יובל ארבל:  אמנם דלק כבד

יובל ארבל:  נפט הוא דלק גולמי לפני זיקוק

יובל ארבל:  הנפט שעבר באילת בשנתיים האחרונות הוא לא לצורכי האנרגיה של מדינת ישראל

יובל ארבל:  אין לו שום קשר

יובל ארבל:  אותו נפט שעבר באילת גם עבר באשקלון

יובל ארבל:  הוא מעמיס עוד זיהום אוויר גם על תושבי אשקלון

יובל ארבל:  הוא עבר בצינור המעוקל, בצינור שיש בו דליפות

יובל ארבל:  אנחנו לא אומרים לבטל את חברת קצא”א

יובל ארבל:  אנחנו מבינים את הצורך

יובל ארבל:  היינו רוצים כמובן שכולנו ניגמל מדלקים

יובל ארבל:  אבל גם החברים היקרים שהגיעו לדיון היום הגיעו עם רכבת על דיזל

אורנה ברביבאי: מה האלטרנטיבה שאתם מציעים?     

יובל ארבל: אנחנו מציעים שקודם כל תהיה הגבלה, שלא ישנעו יותר מצורכי האנרגיה והדלק של מדינת ישראל

יובל ארבל:  דבר שני שתהיה שקיפות, שנדע מה קורה

יובל ארבל:  למה חברת קצא"א צריכה חיסיון על לובינג, על פרסום, מה זה קשור לביטחון?     

אורנה ברביבאי: אני מבינה את החיסיון אני שואלת אותך מה האלטרנטיבה שאתם מציגים כדי לשנע נפט

אורנה ברביבאי:  מה אתם אומרים? להוריד את הכמות?     

יובל ארבל: להשאיר אותה כמו שהיא, לא להגדיל אותה

יובל ארבל:  אנחנו אפילו לא אומרים להוריד כרגע

אלעזר שטרן: הזיהום הוא הכרחי? למה קורה הזיהום?      

יובל ארבל: אי אפשר למנוע אותו לגמרי

יובל ארבל:  כשאתה מתעסק עם חומרים כל כך מזהמים, כל מה שתנסה לעשות, תמיד תהיינה תקלות

יובל ארבל:  בסופו של דבר אל בני אדם, גם מחשבים טועים, יכולות להיות תאונות, פיגוע

משה סולומון: השאלה אם אפשר לצמצם את זה ממה שקיים כרגע? בנתונים שקיימים כרגע לקצא"א, האם ניתן לעשות פעולות שלא יפגעו בתהליך אבל מצד שני יצמצמו את הנשק

יובל ארבל: אנחנו טוענים שאם החיסיון יבוטל אז נדע, הכול יהיה יותר פתוח לביקורת ציבורית ואז נוכל לדעת מה מצב התשתיות, מה תוכניות העבודה כדי לתקן, לתחזק, כדי למנוע ולא רק בדיעבד לדעת מה היו הדליפות

קריאה: אז בעצם כל מה שאתם אומרים עכשיו אלה הערכות? זה לא מידע מוצק כי אין לכם גישה אליו

יובל ארבל: נכון, ראינו לצורך העניין, השנה הייתה תקלה באילת, דלק שנשפך מהמכלית לים

יובל ארבל:  ניסו לתפוס אותו בעזרת ספוגים אבל אנחנו יודעים שהדלק הזה מסיס, אי אפשר לתפוס את כולו, אי אפשר למנוע את כל הזיהום, זה פוגע ברביה של האלמוגים, זה פוגע ביכולת ההתרבות שלהם, זה פוגע בכל המרקם

יובל ארבל:  נמל קצא"א באילת הוא כמה מאות מטרים ליד השמורה

יובל ארבל:  זאת אומרת שיש פה פגיעה דרמטית באחד הנכסים הלאומיים של מדינת ישראל

יובל ארבל:  לא רק, גם כלכלת מצרים, גם כלכלת ירדן מבוססת על הים האדום

יובל ארבל:  חלילה וחס אסון כזה קורה, אנחנו גם יודעים שגורמים במשרד החוץ מתנגדים נחרצות לעסקת שינוע הנפט של קצא"א עם האמירויות, בגלל החשש המאוד גדול, שהיא מעמידה את האזור הזה, שגם כך אנחנו יודעים שהוא פצצה מתקתקת

יצחק לוי: ברשותך הערה, שמי איציק לוי מנכ"ל קצא"א, באילת השנה לא הייתה שום דליפה של דלק, אפילו לא גרם, זה נאמר בצורה מפורשת

יובל ארבל: השנה רק התחילה

יצחק לוי: לא הפרעתי לכם לדבר, אם יש נתונים, שיהיו נתוני אמת

יצחק לוי:  אמר את זה בדיון בוועדת הכספים נציג המשרד להגנת הסביבה, שבאילת לא הייתה דליפה - - -     

מור גלבוע: תספר להם מה קרה בדצמבר עם הגשם הראשון

מור גלבוע:  הם אלה ששמו את הספוגים לתפוס את החומרים האלה, אז מה החומרים האלה היו? מים מזוקקים? מים טהורים?     

יצחק לוי: אני מציע - - -      

קריאה: אנחנו רוצים להקשיב גם לו, תן לו לדבר

יולי יואל אדלשטיין: ההערה שלך נרשמה

יולי יואל אדלשטיין:  חברים יקרים, אני חדש בתפקיד ועוד לא התרגלתי לסגנון כזה של דיון

יולי יואל אדלשטיין:  עוד לא היה אף פעם בוועדת חוץ וביטחון שהיו צעקות הדדיות או נכנסים לדברים אחד של השני

יולי יואל אדלשטיין:  לא היה אצלי ולא יהיה אצלי

יולי יואל אדלשטיין:  אם באתם לדיון בוועדת חוץ וביטחון תשכחו מהסגנון הזה

יולי יואל אדלשטיין:  יש מספיק ועדות אחרות, אתם מוזמנים ללכת לשם

יולי יואל אדלשטיין:       אני אומר גם לחברים של צלול ולארגונים שכבר דברו, אם יש הערות נקודתיות, אפשר להעביר ליועצת המשפטית, הוועדה לא מתחייבת לקבל כל הערה, אבל אנחנו נשמח לעיין בהם

יולי יואל אדלשטיין:  אם יש דברים שהוועדה תחליט לקבל, להצביע עליהם, להכניס שינויים, גם נוכל לעשות זאת

יולי יואל אדלשטיין:  נעבור לחגי לוין, נציג ההסתדרות הרפואית, בבקשה

חגי לוין: תודה רבה לך יושב-ראש הוועדה

חגי לוין:  כמי שהיה שר הבריאות אתה בוודאי מעריך מוקיר וחושב על הבריאות גם בהקשר הזה

חגי לוין:  אנחנו מדברים על בריאות בכל מדיניות

חגי לוין:  נכבדי, איציק מנכ"ל קצא"א, מה ההשפעות של קצא"א על בריאות הציבור? האם יש בקצא"א יחידה להערכת סיכונים בריאותית בשגרה ובחירום? האם אתם עושים את כל המאמצים על מנת להגן על בריאות הציבור? התשובה היא שאנחנו לא יודעים

חגי לוין:  בדקתי גם עם חבריי במשרד הבריאות, לא יודעים

חגי לוין:  לא יודעים מה קצא"א פולטת לאוויר, לא בשגרה ולא בחירום

חגי לוין:       אנחנו כן יודעים, מתוך המחקרים, מתוך מה שידוע בעולם, שסוגי המזהמים שאתם משתמשים בהם, מזהמי אוויר מהדלקים הללו, הוגדרו על ידי ארגון הבריאות העולמי וארגוני רופאים בין לאומיים כגורם סיבתי לתוצאי בריאות כמו מוות ממחלות לב ונשימה, מוות מכל מיני סיבות, החמרה של אסטמה בילדים, תחלואה במחלות לב, לידת תינוקות במשקל נמוך וסרטן ריאה

חגי לוין:      כמו כן, הפעילות של קצא"א מתרחשת ליד  מתקני התפלת המים במדינת ישראל, 75% מהמים המסופקים במדינת ישראל

חגי לוין:  אנחנו לא יודעים מה יש  בתוך המים המותפלים שאנחנו שותים, אנחנו לא יהיה במידה וחס וחלילה תהיה תקלה והיו תקלות ויהיו תקלות

חגי לוין:      לכן המצב הזה, הארכת החיסיון לחמש שנים, זה דבר בלתי סביר בעליל

חגי לוין:  אתם חייבים להפוך את ברירית המחדל, לשים קודם כל את האינטרס הציבורי, לפתוח את המידע

חגי לוין:  אם יש מידע קונקרטי שבו יש צורך ביטחוני, אנחנו מכבדים את זה

חגי לוין:  אני בעצמי שהייתי בתפקידי בחיל הרפואה מכיר כמובן שאם יש צורך ביטחוני, עליו צריך להטיל חיסיון באופן נקודתי

חגי לוין:  זה לא ייתכן, אין דבר כזה, לא בישראל ולא בעולם שאתם מבקשים חיסיון על הכול

חגי לוין:  זכות הציבור לדעת, זכות אנשי המקצוע במשרד הבריאות לדעת גם בשגרה וגם כשיהיה חס וחלילה אסון, אז יצטרכו לברר באיזה חומרים לטפל

חגי לוין:  אנחנו הרופאים בבתי החולים לא נדע איך לטפל, לא איזה ציוד לקנות מראש, כי צריך להתאים את הציוד לפי הרעלה

חגי לוין:  אי אפשר להבין את המצב הבלתי נסבל הזה

חגי לוין:       שאל חבר הכנסת שטרן, כן, אפשר למנוע זיהומים על ידי פיקוח טוב יותר

חגי לוין:  ככל שתהיה שקיפות, נוכל, גם ברמה ההנדסית וגם ברמה הבריאותית, נוכל לדעת טוב יותר ולמנוע נזק לחיי אדם

חגי לוין:  שוב אני אומר, אני לא מצליח להבין, חבל שיהיה דיון סגור שלא נוכל להבין במה מדובר, אבל לא שמענו שום נימוק למה לסכן את בריאות הציבור ולמה להסתיר מידע רלוונטי שיוכל לעזור לכולנו להגן טוב יותר

חגי לוין:       נקודה אחרונה זה נושא האמון

חגי לוין:  אפילו אם אתם עושים הכול הכי טוב שצריך, הציבור לא יודע את זה

חגי לוין:  הציבור לא יכול להאמין לכם כשאתם מסתירים את הכול

חגי לוין:  לכן, לטובתכם ולטות כולנו, כחברה ממשלתית, תשתנו, תיפתחו, מה שצריך להסתיר תסתירו אבל כל השאר יהיה גלוי ואז לציבור יהיה יותר אמון בכם וזה יהיה טוב יותר לכולנו

חגי לוין:  תודה רבה

יולי יואל אדלשטיין: תודה לפרופסור חגי לוין

יולי יואל אדלשטיין:  תומר גרטל ממגמה ירושה בבקשה

תומר גרטל: שלום, שמי תומר, רכז קשרי ממשל בארגון מגמה ירוקה, את הדברים שלי ארצה לפתוח בדברים שנאמרו בוועדת הפנים והגנת הסביבה בכנסת הקודמת

תומר גרטל:  אריאל אבלין, סגן בכיר למנהל רשות החברות הממשלתיות במשרד האוצר אמר בדיון שנעשה על הסכם קצא"א רד מד, אותו הסכם שמדברים עליו לשינוע הנפט ואני מצטט: "שאלת החיסיון היא לא שאלה שמונחת לפתחה של רשות החברות הממשלתיות

תומר גרטל:  עמדתנו, היא שהחיסיון הזה צריך להיות מוסר מהחברה, החיסיון הזה, הוא לא טוב לחברה"      לא סתם החיסיון לא טוב לחברה

תומר גרטל:  דיברו פה על האסונות הסביבתיים בכותרות אבל ראוי גם לציין אותם בפרטים:  אסון נחל צין ב-2011, דלפו בו על פי ההערכות דלפו יותר ממיליון וחצי טון דלק סילוני לנחל

תומר גרטל:  כמוהו גם אסון נחל עברונה, נפט גולמי, יותר מ-5 מיליון טון של נפט גולמי דלפו לשמורה

תומר גרטל:  אני מייצג את הדור הצעיר, את ארגון סטודנטים, איך אנחנו אמורים להמשיך לחיות במדינה הזו כשזו חברה ממשלתית? ועכשיו היא גם מבקשת להסתיר את הפעילות שלה

תומר גרטל:       באותו דיון בכנסת הקודמת, נציגי קצא"א שטענו שדליפת נפט קורית אחת ל-1,111 שנים

תומר גרטל:  זה כשאנחנו יודעים שגם ב-2011 וגם ב-2014 היו שתי דליפות

תומר גרטל:  אז לא נראה לי שקרתה דליפה אחת ל-1,111 שנה

תומר גרטל:       כל בקשת החיסיון הזו באה כשיש הסכם נפט שמבקש להעביר מאות מיליוני טון של נפט גולמי

תומר גרטל:   הם מעוניינים להביא את כל הכמות הזו, כשמקביל, בהתנגדות לחיסיון שהוצגה גם למשרד האוצר של רשות ניקוז ים המלח נאמר ואני מצטט: "בבדיקה שנערכה לצנרת בשנת 2019 התברר כי לאורך הצינור נמצאו לא פחות מ-28,000 פגמי איכול מדרגות שונות בצנרת עד כדי כך שבנקודות מסוימות נרשמו 70% איכול, משמע נותר רק 30% מעובי דופן הצינור"      ב-2017, אחרי האסונות הללו, כשצו החיסיון בא לוועדת חוץ וביטחון כשאבי דיכטר שר החקלאות היה היושב-ראש, החריגו את כמות החומרים שקצא''א פלטה לסביבה

תומר גרטל:  אבל אנחנו יודעים שלא את החומרים בהם היא משתמשת ומשנעת, כמו שאנחנו יודעים שצריך להיות בגלל ההסכם הזה

תומר גרטל:       לא צריך ותק גדול וניסיון ברזי עבודת הכנסת בשביל להבין בסופו של דבר שהחוקים, הממשלה וחברי הכנסת מעוניינים לפרסם, מפורסמים לעיניי כל ועושים להם תקשורת, אבל אלו  שיש בהם לפגוע באינטרס הציבורי נעשים כמחטף והרחק מהעין הציבורית

תומר גרטל:  זה התחיל בניסיון של משרד האוצר להעביר את טיוטת צו החיסיון להערות ציבור לארבעה ימים בלבד

תומר גרטל:  הציבור לא נשאר אדיש והגיש באופן חריג, אני מדגיש לחברי הכנסת, יותר מ-300 התנגדויות משלל ארגונים: אנחנו במגמה ירוקה, החברה להגנת הטבע, אדם טבע ודין, צלול, לובי 99, התנועה לאיכות השלטון ואפילו עיריות אשקלון ואילת התנגדו, כולם מתנגדים באופן גורף

תומר גרטל:       אני אוסיף יותר מזה שבדיון שנעשה בוועדת כספים קצא"א טענה שהיא לא ביקשה את החיסיון

תומר גרטל:  משרד האוצר שוב, מסרב להגיד למה אנחנו מתכנסים פה

תומר גרטל:  אנחנו מדברים לאוויר ובסופו של דבר ילכו לוועדת המשנה ויקבלו איזו החלטה שהם רוצים שוב הרחק מהעין הציבורית לחמש שנים נוספות שעד אז אולי יהיה פה עוד אסון עברונה שתיים

תומר גרטל:  
 הצו הזה נועד להסתיר מידע שיש בו פגיעה באזרחים והשורה התחתונה היא שחברה שבפעילות שלה יש בה סכנה לפגיעה באופן כל כך חמור בציבור, ראוי שתהיה חשופה לביקורת ציבורית

תומר גרטל:  ביקורת ציבורית זה לא רק המשרד להגנת הסביבה אלא גם שומרי הסף הציבוריים, התקשורת, ארגוני הסביבה שמקדישים יומם ולילה בשבילנו, בשביל הסביבה של חברי הכנסת ובשביל שהדור הצעיר יוכל לחיות פה

תומר גרטל:      אני אומר פה גם לאלו שמעוניינים בהארכת החיסיון שאנחנו יודעים שבאו לפה לאישור, גם אם החיסיון יוארך, ב-2017, לאחר הדליפות האלה, הוחרגו החומרים שנפלטו

תומר גרטל:  עכשיו צריך להחריג עוד יותר

תומר גרטל:  צריך להוציא באופן ברור את נושאי איכות הסביבה מהחיסיון, אבל לא רק, גם נושאים שמשפיעים על איכות הסביבה, למשל יש תרחיש של דליפת שמן בים שאנחנו בכלל לא מודעים אליהם וגם כל החומרים בכמות השנתית שמופיעים בהיתרי הרעלים

תומר גרטל:  אנחנו צריכים לדעת את זה כדי שנוכל להיות שומרי הסף הציבוריים

תומר גרטל:      לסיכום אבקש להזכיר פה משפט שאני מבקש שיהדהד פה בחדר

תומר גרטל:  בספר ירמיהו מופיע המשפט  "אבות אכלו בוסר, ושני בנים תקהינה"

תומר גרטל:  צאצאי האבות, אנחנו, הדור הצעיר נשלם אפילו בחיים שלנו על הטעויות שלכם, על ההחלטות שלכם, על ההצבעה שלכם פה בעוד שעות ספורות

תומר גרטל:  לא סתם המשפט הזה מופיע בסיפור שכולו מלמד אותנו על היהירות שלנו מול האזהרות שמממשות לבוא ומול האסון המתקרב

תומר גרטל:  תודה

יולי יואל אדלשטיין: תודה רבה

יולי יואל אדלשטיין:  רק צריך להעיר הערה אחת, ההחלטות בוועדות משנה של ועדת חוץ וביטחון מתקבלות על ידי חברי הכנסת גם בדיונים חסויים ויש לא מעט כאלה, בעצם רובם, זה לא אומר שמשהו קורה במחשכים וחברי כנסת שיקבלו את ההחלטות יושבים כרגע כאן ונחשפים לכל הדברים החשובים שאתה ואחרים אומרים

יולי יואל אדלשטיין:  רחל גור מלובי 99, בבקשה גברתי

רחל גור: תודה רבה

רחל גור:  רציתי לשאול שאלה, האם החיסיון הגורף הייחודי של קצא"א, שחל על חברת קצא"א כמו שחברי אמר, האם היא החברה הממשלתית היחידה שזוכה לכזה חיסיון? האם זה מטעמים של ביטחון או שבגלל שבשנה שעברה רשות החברות גילתה כל מיני חריגים, תוספות שכר בדרג בכיר בחברה שלא קבלו את אישור הדירקטוריון? זה אחת מהשאלות הרבות שעולות כאשר מתחילים לחפור בענייני קצא"א וזה מה שבאנו לשאול פה

רחל גור:        אנחנו יודעים שקצא"א הם באמת פועלים בסוג של חור שחור כי בסופו של דבר זה לא רק שהם מצפצפים עלינו הציבור, הם  מצפצפים עליכם, על חברי הכנסת

רחל גור:  חברי פה ביטא זאת בצורה מאד יפה שבדיון שהיה בוועדת הפנים לפני פחות משנה, כמו בסרט אמריקאי גרוע, על כל שאלה ששואלים את קצא"א הם טוענים שזה חסוי וחסוי

רחל גור:  על הנייר לכאורה הם אמורים לתת דין וחשבון, אם לא לנו לציבור, אז לפחות לכם לחברי הכנסת, לפחות לממשלה

רחל גור:  אבל כולנו זוכרים את הריאיון של שר האוצר לשעבר יובל שטייניץ בו שאלו אותו על עסקת רק מד והוא אמר שלא עבור דרכו, לא היה לו שמץ של מושג מה קורה וזאת הבעיה

רחל גור:       מילא הבעיה של ניהול לא תקין, אבל יש פה בעיה יותר רחבה

רחל גור:  לפני כמה חודשים הלכתי לטייל במדבר עם הילדים שלי

רחל גור:  עברנו דרך נחל אשלים, אם חופרים שם בחול תוך שתי דקות מוציאים נפט

רחל גור:  מדובר פה באסון, בפגיעה סביבתית שאין לחזור עליה

רחל גור:  אני לא רוצה לנסוע בעוד כמה שנים לאילת לספר להם שפעם הייתה פה עיר משגשגת, פעם היו פה אלמוגים אבל ישבנו רגל על רגל ונתנו להם לעשות את שלהם כי זה הכי נוח והכי קל

רחל גור:  בסופו של דבר האחריות היא שלכם

רחל גור:      אם יש פה צרכים ביטחוניים אני הראשונה להגיד שצריך להטיל חיסיון

רחל גור:  אבל חייב להיות פה דין וחשבון למישהו

רחל גור:  המצב הנוכחי, בו הם פועלים בחור שחור ואפילו לחברי הכנסת, גם בוועדת כספים, אפשר לשאול את דעתו של הרב גפני על ההתנהלות של קצא"א ואת יושבי-ראש ועדות הפנים למיניהם, המצב הזה לא יכול להימשך

רחל גור:  אתם צריכים להיות פה אחראים, להזיק אותם קצר למען הבריאות של כולנו ולוודא שאם זה מבחינה ניהולית, בין אם מבחינה סביבתית, הם נותנים דין וחשבון למישהו

רחל גור:       דבר אחרון אגיד שגם באוצר אנחנו רואים שיש רצון לצמצם את החיסיון

רחל גור:  רשות החברות רוצה לגייס להם כסף, באוצר הקימו ועדה במטרה לצמצם את החיסיון אבל תמיד זה נעצר בצורה פתאומית, מסתורית ואת השאלות האלו תפקידכם לשאול

רחל גור:  מילא לצפצף על הציבור, אבל לצפצף על הריבון? זה לא מתקבל פה

יולי יואל אדלשטיין: תודה רבה רחל

יולי יואל אדלשטיין:  נשמע את ירדן ישראלי, מחאת הנוער למען האקלים

ירדן ישראלי: יש כאן סוג של אבסורד

ירדן ישראלי:  קצא"א אומרים, כמו שאמרו לפני, שהם לא צריכים את החיסיון הזה והחיסיון הזה הוא בשביל להגן על המדינה

ירדן ישראלי:  לפני עשרות שנים, כשקצא"א הישנה הוקמה, היא עשתה סחר עם איראן ובגללו התחיל כל החיסיון הגורף הזה על החברה

ירדן ישראלי:  אבל כבר עשרות שנים שבקצא"א לא עושים סחר עם איראן ועדיין החיסיון הזה נמשך

ירדן ישראלי:  אני אישית לא מבינה מה האינטרס הביטחוני שדורש את החיסיון הזה? קצא"א היא חברה עבריינית שלא לוקחת אחריות על המפגעים שהיא גורמת ועוברת על החוקים - - -          

קריאה: היא אומרת שקצא"א חברה עבריינית, לא מקובל

ישראל אייכלר: אפשר להעביר ביקורת אבל לא לומר שהיא עבריינית

אלמוג כהן: מדובר בחברה ממשלתית, אני חושב שלא ראוי לקרוא לה עבריינית

ירדן ישראלי: זו חברה ממשלתית ששולחת נציג שלה לשיחה שלנו לפני תכנון פעולה כדי לצוטט לנו לשיחה, זו לא חברה עבריינית?     

אלמוג כהן: אני מעריך אותך ואת רוח הלחימה שלך אבל אני חושב שזה קצת - - -      

ירדן ישראלי: החברה הזאת פועלת באופן שגוי מהיסוד

ירדן ישראלי:  הייתי במפגש של קצא"א עם תושבים מאשקלון, במפגש היה תושב שאמר להם שהוא נחנק מהזיהום, מהדלק שמתנדף מהמכליות

ירדן ישראלי:  במקום לקחת אחריות על המפגע הזה, מה אמרו לו הנציגים? הם אמרו לו, ריח זה דבר סובייקטיבי

ירדן ישראלי:  במקום שחברה ממשלתית תיקח אחריות על הנזק שהיא עושה לאזרחים, היא לא לוקחת אחריות

ירדן ישראלי:      דוגמה נוספת, שאלנו אותם באותו מפגש, איזה אחריות יש לכם מול הילדים שלכם? אתם סוחרים בנפט, אתם הורסים להם את החיים

ירדן ישראלי:  הם אמרו לנו שקר מוחלט, שלפי כל הכלכלנים, סחר בנפט וצריכה של נפט רק תמשיך ותגדל בעשורים הקרובים, שזה דבר שהוא פשוט לא נכון, גם בתרחישים הכי אופטימיים

ירדן ישראלי:  כדי להוסיף חטא על פשע הם מצביעים לנו על המכונית ההיברידית שחונה להם במסוף של הנפט, על מי אתם עובדים?     דבר נוסף, מועצת אילת הייתה צריכה לאשר הסכם ארנונה עם קצא"א

ירדן ישראלי:  ההסכם הזה לא נחשף במלואו לחברי המועצה

ירדן ישראלי:  אחד הסעיפים בהסכם הזה אומר שלמועצת העיר אילת אסור לפעול נגד קצא"א וחברי המועצה בכלל לא נחשפו לסעיף הזה

ירדן ישראלי:       אני רוצה לשאול אותכם, ביטחון זה לפחד למות מסרטן? זה שמבלבלים אותך ומציגים לך עובדות חלקיות ולא לוקחים על זה אחריות? ביטחון זה לחתום על הסכמים בלי לדעת מה התוכן שלהם? כמו שאמרתי קודם ואדגיש את זה שוב, ארגנו פעולה חוקית לגמרי מול קצא"א והם שלחו את נציג קשרי הקהילה שלהם לתוך השיחה שלנו, לתוך הקבוצות שלנו כדי להבין מה אנחנו מתכננים לעשות

ירדן ישראלי:  חבורה של בני נוער, איזה איום אנחנו?      הביטחון היחיד שאכפת לקצא"א ממנו זה הביטחון הכלכלי של השכירים שלו וזה צריך להיות כאן ברור לגמרי לכולם

ירדן ישראלי:  אם חברה שפועלת באופן כזה מושחת, היא כל כך קריטית לביטחון של המדינה שלי, אני מתביישת לחיות כאן, פשוט מתביישת

ירדן ישראלי:  יש לכם עכשיו הזדמנות לתקן עוול של עשורים, אני מבקשת שתעשו את זה

יולי יואל אדלשטיין: תודה

יולי יואל אדלשטיין:  נשמע את נציגי השלטון המקומי, נמצא בזום ראש עיריית אילת ונמצא אתנו ראש עיריית אשקלון

אליהו לנקין: שלום לכולם ותודה על ההזדמנות לדבר בזום

אליהו לנקין:  אני לא צריך להכביר במילים על חשיבותו של המפרץ שלנו לעיר אילת ועל התרומה שלו לכלכת העיר

אליהו לנקין:  כולם יודעים שזה הנכס החשוב ביותר של העיר אילת, על זה אין עוררין ואנחנו צריכים לשמור עליו כעל בבת עינינו

אליהו לנקין:       הסיכון הגדול כתוצאה מהפעילות של קצא"א והגברת הפעילות היא ברמה שלא ידענו כמותה שנים ארוכות

אליהו לנקין:  לצערנו הניסיון שלנו רע ומר

אליהו לנקין:  הבעיה שלנו כעיר, כמי שאמור לאכוף את החוק, היא שאנחנו לא יודעים מה לאכוף

אליהו לנקין:  כתוצאה מהחיסיון אין לנו נתונים, אנחנו חסרים מידע, אנחנו לא מקבלים את המידע או שמקבלים אותו בדיעבד אחרי שקורית חלילה תאונה או אסון, אנחנו למודי ניסיון בעניין הזה

אליהו לנקין:      מה שנדרש זה לפחות, אם לא לבטל את החיסיון, לפחות לתקן שם את מה שנדרש תיקון

אליהו לנקין:  העברנו בפירוט רב מה שלדעתנו נדרש לתקן בחוק ואני מבקש שיתייחסו למה שהעברנו עם פירוט גדול מאוד

אליהו לנקין:  לאורך שנים ארוכות אנחנו חוששים מאוד, זה מדיר שינה מעינינו וכל אונייה שמגיעה אנחנו פשוט חרדים

אליהו לנקין:  לפחות אנחנו צריכים להיות חשופים למידע החשוב הזה שכרגע אנחנו לא חשופים אליו, תודה

יולי יואל אדלשטיין: כשאתה אומר העברנו, העברתם לאוצר במסגרת הערות? העברתם אלינו? כי אנחנו לא מכירים את הנקודות

אליהו לנקין: העברנו אליך אדוני היושב-ראש, זה היה רק אתמול

יולי יואל אדלשטיין: נבדוק אצלנו, אם לא נמצא נבקש לחזור על זה

יולי יואל אדלשטיין:  תומר גלאם, ראש עיריית אשקלון

תומר גלאם: תודה

תומר גלאם:  עצם העובדה שהצלחנו להגיע, אני לא יודע על מה ההפגנה בחוץ, אבל ללכת מגשר המיתרים ברגל, רק על זה צריך לבטל את החיסיון

תומר גלאם:  אדוני היושב-ראש, חברי הכנסת, יישר כוח, אני חושב שזה דיון מאוד חשוב, הוא התקיים גם בכנסת הקודמת וגם פה עם השרה להגנת הסביבה והיושב-ראש והודענו על הנושא הזה של החיסיון

תומר גלאם:       תמוה בעיני שאנחנו עדיין חיים תחת משטר שפעל בשלהי שנות ה-60 שאז הטילו את החיסיון על קצא"א

תומר גלאם:  קצא"א נמצאת באשקלון שנים רבות, זו נדוניה שקיבלתי וקשה להיפטר ממנה, אבל בסופו של דבר משק האנרגיה חייב להתקיים במדינת ישראל

תומר גלאם:  יותר מכך, הוא צריך להתחלק בצורה הוגנת על כל הסביבה ולא לרכז את זה בערים מסוימות כי בסופו של דבר המפגעים שחווה העיר אשקלון והתושבים שלה הם מפגעים שהם לא ברי תיקון

תומר גלאם:  הם לא ברי תיקון במצב התחלואה

תומר גלאם:      אדוני המנכ"ל איציק, כל הכבוד על הרצון להתקדם בנושא, אבל אני זוכר שבוועדה האחרונה קצא"א בכבודה ובעצמה אמרה שהם לא רוצים את החיסיון הזה

תומר גלאם:  לא באים להיאבק לטובת החיסיון

תומר גלאם:  הם אמרו, אתם בממשלה תעשו שינוי לחוק ושככה יתבטל החיסיון

ינון אזולאי: ומה עמדתכם קצא"א, אין לכם בעיה שיוסר החיסיון בכלל?     

יצחק לוי:   מה שנאמר פה על החיסיון לא מדויק, קצא"א כחברה - - -      

ינון אזולאי: אמרת בוועדת כספים, בדיון שהתקיים לפני שבועיים שמבחינתך זה לא הדבר שנידון ואין לך עניין לכאן ולכאן, אתה רוצה שאקריא בדיוק מה נאמר?      

יצחק לוי: אין צורך, אני חושב שעדיין אני זוכר, אמרתי שהחיסיון הוא בקשת המדינה מטעמים של המדינה ולא מטעמים של החברה ולכן לקצא"א כחברה אין עמדה בנושא הזה

יצחק לוי:  אנחנו חברה ממשלתית ומה שהמדינה וגורמי המדינה יחליטו, אנחנו נעשה

יצחק לוי:  אם המדינה תחליט שצריך להאריך את החיסיון או לבטל, אנחנו נעשה

ינון אזולאי: מה העמדה שלך?     

יצחק לוי: עמדתי אינה חשובה פה

יצחק לוי:  הסיבות לחיסיון הם לא בשולחן של קצא"א, הם שתי קומות מעל קצא"א, במדינת ישראל

יצחק לוי:  הם באים להגן על מדינת ישראל בדברים שאפילו אני כמנכ"ל קצא"א, לא חשוף אליהם

יצחק לוי:  לכן אני לא יכול להביע עמדה לנתונים שאני לא חשוף אליהם

יצחק לוי:  אני יכול להגיד כמנכ"ל קצא"א שהסיבות שהמדינה רוצה את זה הם לא על שולחנה של קצא"א ולכן לעמדה שלי אין שום רלוונטיות כי אני לא חשוף לסיבות שהמדינה החליטה

יצחק לוי:  אני חברה ממשלתית ואני עושה מה שהמדינה תחליט

תומר גלאם: אלה דיונים שחוזרים על עצמם, גם בית משפט לא פסק בנושא הזה של עצירת החיסיון מסיבות ברורות

תומר גלאם:  אנחנו 166,000 תושבים, עיר שהולכת ומתעבה, בעשור הקרוב יהיו קרוב ל-300,000 תושבים

תומר גלאם:  אני מייצג פה ארבע רשויות, שש מועצות ואני יושב-ראש הנפה לאיכות הסביבה, אין לנו את הזכות המינימלית והלגיטימציה לבחון את הדברים הבסיסיים

תומר גלאם:       אני אשמח לשמוע מה קרה בכל ועדות החקירה, על מה שהיה באילת, עם הצינור שדלף ובדליפות של המזיקים והרעלים שספגו התושבים שלי

תומר גלאם:  מה קרה באותן ועדות חקירה? חלק אמרו שהמשטרה חוקרת וזה חוקר, אני ראש עיר כבר שבע שנים ועד היום לא קבלתי שום ממצא בצורה מסודרת של אירוע, למה הוא קרה ואיך הוא נגמר ושום מידע על חקירה שהסתיימה

תומר גלאם:      אדוני היושב-ראש, מה שמעניין אותי זה רק התושבים שלי

תומר גלאם:  שמתי על סדר היום את הדברים האלה כי מה שחשוב לי אלה התושבים שלי

תומר גלאם:  אני מבין את איציק, מבין את קצא"א, מבין את מדינת ישראל, אבל יותר מבין את התשובות והתושבים שלי שסובלים מגלי ריחות

תומר גלאם:  אתמול בערב בשעה 23:30 בלילה שלח לי מנהל השירות שיש המון תלונות על ריחות חזקים בשכונת שמשון ואגמים ולא מצליחים לזהות מאיפה זה

תומר גלאם:       נניח יש מפגע, אני מטפל בו

תומר גלאם:  עזוב את זה שרמת הסיכון הגבוה שיש בגלל ההיבטים הביטחוניים שכולם יודעים אותם, חלק ישבו בוועדות מרכזיות, ישבו בקבינט הביטחוני, יודעים מה האתגרים שעוברים על העיר אשקלון

תומר גלאם:  אמרתי את זה גם בוועדת הכספים כשבערו אותם מכלים בתשן ובקצא"א אף אחד במדינה לא נתן לי תשובות איך אני מפנה את 44,000 התושבים שנמצאים ברמת סיכון

תומר גלאם:  אף אחד

תומר גלאם:  הם אפילו לא ענו לטלפון

תומר גלאם:  כי אין שום תוכנית סדורה שיודעת לתת מענה לאותם תושבות ותושבים ולאותו ראש עיר שמנהיג את העיר

תומר גלאם:  אם וכאשר נגמר החיסיון, נגמר החיסיון

תומר גלאם:      יושבים פה אנשים טובים חכמים ואיכותיים, הן בקואליציה והן באופוזיציה

תומר גלאם:  מה שבהיבטים הביטחוניים, שיבושם להם, אף אחד לא רוצה לחשוף את הדברים הביטחוניים של מדינת ישראל, לא לקצא"א ולא לאף גוף אחר

תומר גלאם:  אבל בפרמטרים של הביטחון האישי של התושבים וגם בנושא איכות הסביבה, שאותה נפה תוכל להיכנס ולבדוק מאיפה מוקדי הריח כדי להתמודד עם זה

תומר גלאם:      מור אבי ז"ל לימד אותי שעדיף להתמודד עם הבעיה מאשר לחיות אתה

תומר גלאם:  פה חיים אתה במקום להתמודד אתה

תומר גלאם:  יש בעיה, צריך להתמודד אתה

תומר גלאם:  אין שום דבר חומרי שאין לו פתרון

תומר גלאם:  היום יש דרכים רבות למנוע ולעשות, אבל אם אין בקרה, איך נדע? איך נשים מנתבי ריח, איך נדע מה קורה בכל נקודה? זו הזכות המינימלית שיש לנו כמנהיגים וגם כאזרחים במדינת ישראל

תומר גלאם:      אדוני היושב-ראש, ניתנה לך הזכות לעשות משהו, דווקא בעת הזו, אם רוצים חיסיון, שיהיה חיסיון אבל עם מגבלות

תומר גלאם:  שייתן את האפשרות לאותם גורמים מקצועיים לבחון את זה

תומר גלאם:  כמו שנניח מדינת ישראל הטילה חיסיון על העיר אשקלון שאף אחד לא יכול לגעת בה ולא לדבר אתה, למה? כי יש היבטים ביטחוניים

תומר גלאם:  גם אני חשוף לאותם היבטים ביטחוניים שאני לא יוכל לדבר עליהם פה ולפעמים אני אומר שחבל, כי אולי אז הדעות של כמה מהאנשים פה היו משתנות בצורה משמעותית, המתקן הזה מסוכן בצורה מהותית עבור תושבי אשקלון ועבור כל הסביבה, תודה רבה

יולי יואל אדלשטיין: תודה

יולי יואל אדלשטיין:  מיטל אמיתי בבקשה

מיטל אמיתי: מיטל אמיתי, מנכ"לית איגוד ערים לאיכות הסיבה בנפת אשקלון

מיטל אמיתי:  אנחנו אחד האיגודים הסביבתיים הגדול ביותר במדינת ישראל, אנחנו מבצעים פיקוח ואכיפה על כ-2,300 מפעלים, עסקים ותשתיות לאומיות

מיטל אמיתי:  ראש העיר תומר גלאם דיבר מדם לבו בצורה מאוד ברורה ואני אציג בפניכם את הצד המקצועי של הנושא

מיטל אמיתי:      	האיגוד שלנו נותן את המענה הראשוני והמיידי בכל האירועים הסביבתיים הקשורים לקצא"א

מיטל אמיתי:  אנחנו מקבלים את התלונות של התושבים, אנחנו מנטרים את זיהום האוויר הנגרם על ידי קצא"א והמפקחים של האיגוד הם הראשונים שמגיעים לשטח באירועי הסביבה ונותנים מענה מקצועי

מיטל אמיתי:  אנחנו הקו הראשון בפיקוח הסביבתי על קצא"א באשקלון

מיטל אמיתי:      	לצערי, בשנים האחרונות קצא"א אחראית על אירועי סביבה חמורים מאוד אשר גרמו למטרדי זיהום אוויר ומטרדי ריח קשים לתושבים

מיטל אמיתי:  באירועי הסביבה אנחנו מקבלים אלפי פניות של תושבים שמתלוננים על כאבי ראש, בחילות וסחרחורות כתוצאה מאדי הדלק

מיטל אמיתי:  מדובר באירועים בקנה מידה גדול מאוד  שבאחד האירועים החמורים שנמשך מספר ימים, אפילו הנחינו את התושבים להסתגר בבתים

מיטל אמיתי:      	כידוע לכם, העיר אשקלון גם נמצאת בטווח ירי הטילים מרצועת עזה

מיטל אמיתי:  מכלי דלק גדולים הופכים להיות מטרה ופגיעה בהם מהווה סיכון משמעותי לתושבי אשקלון והסביבה

מיטל אמיתי:  ראינו את זה במבצע שומר החומות ולצערנו אנחנו עלולים להתמודד עם זה שוב בעתיד

מיטל אמיתי:       	הדיון היום מתמקד בחיסיון של קצא"א

מיטל אמיתי:  לצערנו קצא"א פועלים בחוסר שקיפות ולא מוסרים מידע בגלל צו החיסיון

מיטל אמיתי:  על מנת להגן על הציבור במסגרת הפיקוח הסביבתי שלנו, צריך להבין שכל מפעל בתחום האיגוד נדרש להעביר נתונים לגבי כמות החומרים המסוכנים שבתחומו וכל המפעלים מעבירים אלינו את המידע, חוץ מחברת קצא"א

מיטל אמיתי:       	מדובר בתשתיות לא פחות אסטרטגיות כמו תחנת הכוח רוטנברג, חברת חשמל, חוות הדלקים תשן, שבע תחנות כוח גז שפועלות באיגוד

מיטל אמיתי:  אילו קצא"א לא מעבירה לנו את המידע החשוב הזה בגלל החיסיון

מיטל אמיתי:  הארכת צו החיסיון, אם תאשרו את זה כאן, תמשיך ותקבע את המצב המעוות הזה

מיטל אמיתי:  החיסיון לא מאפשר לנו לבצע את עבודתנו

מיטל אמיתי:  אי אפשר לדעת האם קצא"א עומדת בהיתר הרעלים אם אנחנו לא מקבלים את פנקס הרעלים

מירי פרנקל-שור: המשרד לאיכות הסביבה לא דן בהיתר הרעלים?     

מיטל אמיתי: גם המשרד להגנת הסביבה, אנחנו מוגדרים בהיתר הרעלים וברישיון העסק כיחידה הסביבתית המפקחת

מיטל אמיתי:  בגלל החיסיון, פנקס הרעלים לא מועבר אלינו

מיטל אמיתי:  אנחנו נמצאים בחזית

מיטל אמיתי:  אנחנו הקו הראשון שנותן את המענה ולא יכולים לדעת מה כמות הדלקים שמאוחסנת, מה הכמות שמשונעת

מיטל אמיתי:  צריך להבין שלב הפיקוח הסביבתי זה היתר הרעלים כי שם יש את כל המידע

מיטל אמיתי:      בנוסף, נאמר פה על ידי הגופים, קצא"א מבקשת במסגרת הסכמי רד מד להגדיל את הכמויות שלה באופן משמעותי

מיטל אמיתי:  כמויות אדירות שמתוכננות לעבור במתחם של אשקלון מאילת דרך צנרת ישנה לאשקלון

מיטל אמיתי:  אנחנו לא יכולים לנתח את המשמעות הסביבתית של זה ולפעול בהתאם ולדרוש אמצעים

מיטל אמיתי:       כדי להבטיח את בריאות תושבי אשקלון אנחנו, העיריה והאיגוד, כמובן מתנגדים בכל תוקף להארכת צו החיסיון

מיטל אמיתי:  אתמול שלחנו ליושב-ראש הוועדה ולחברי הוועדה נוסח לתיקון צו החיסיון כדי לאפשר לעירייה ולאיגוד להבטיח את שלום התושבים

מיטל אמיתי:  ההצעה ששלחנו מעלה שתי אפשרויות להתמודד עם סוגייתה חיסיון: אחד, להחריג את האיגוד מהחיסיון, שיאפשר לנו כגוף סביבתי מפקח לקבל את מלוא המידע הנדרש כדי לבצע את עבודתנו ולהגן על הציבור

מיטל אמיתי:  דבר שני, להרחיב את ההגדרה של מידע סביבתי, לקבל לא רק מידע על מה נפלט לסביבה, מה שיש עכשיו בצו החיסיון, אלא לקבל את כל המידע שנדרש כדי לבצע פיקוח ואכיפה כמו כמויות, סוגי דלקים וכל דבר שיאפשר פיקוח

מיטל אמיתי:  אלה שתי הבקשות שלנו במידה ותחליטו כן להשאיר את החיסיון

מיטל אמיתי:  תודה

יולי יואל אדלשטיין: תודה רבה

יולי יואל אדלשטיין:  נתחיל עם התייחסויות של חברי כנסת

יולי יואל אדלשטיין:  חבר הכנסת אלקין בבקשה

זאב אלקין: אני פונה אליך אדוני היושב-ראש, גם כשר להגנת הסביבה לשעבר וגם כמי שישב בקבינט בדיונים כאלה ואחרים על קצא"א הישנה והחדשה ולא ארחיב על זה כאן כי בטח יהיה על זה דיון בוועדת המשנה

זאב אלקין:  אין הצדקה לצו חיסיון על קצא"א החדשה, בטח אין הצדקה לצו גורף כל כך כמו שהוא היום

זאב אלקין:  אגב, הוועדה בזמנו, כשאישרה את צו החיסיון, היא התערבה בתוכן שלא

זאב אלקין:  אני מציע בכלל לרדת מזה או להגדיר חיסיון אך ורק לנושאים שקשורים לביטחון המדינה בצורה מאוד מצומצמת

זאב אלקין:  אבל אם תחליט שבכל זאת אותה כן רוצה לתת צו חיסיון, צריך לשנות את הנוסח בצורה דרמטית, אסור לאשר אותו כמו שהממשלה מבקשת אותו

זאב אלקין:       שמעת רק כמה דוגמאות של איגוד ערים, עד כמה קשה לעשות פיקוח סביבתי, כשלכאורה נושאי איכות הסביבה מוחרגים מהחיסיון, אבל המידע העסקי הרלוונטי הוא בסוף כלי לדעת מה קורה באמת

זאב אלקין:  כשהחברה מרחיבה את הפעילות שלה למעשה אין שום דרך לעשות פיקוח אמיתי כפי שצריך

זאב אלקין:  אין חברה ממשלתית שנהנית מכזה מעמד

זאב אלקין:  היה לזה היגיון כלשהו בקצא"א הישנה, אין לזה היגיון בקצא"א החדשה והגיע הזמן להפסיק את האירוע הזה או לפחות לצמצם אותו בצורה דרמטית

יולי יואל אדלשטיין: היה שווה להקדים כי אמרת שאני לבד מקבל את ההחלטות, אבל עדיין אני חושב שנקיים הצבעה בסופו של דבר

זאב אלקין: היות וההצבעה תתקיים בוועדת המשנה כמו שאני מבין, רובנו לא נהיה שם וזו ההזדמנות שלנו להביע את עמדתנו

יולי יואל אדלשטיין: מי שהוועדה תאשר כחברים בוועדת משנה לפי יחסי הכוחות, נדון אתם על זה

יולי יואל אדלשטיין:  תודה חבר הכנסת אלקין,  בבקשה חברת הכנסת אורנה ברביבאי

אורנה ברביבאי: זה יום מאוד רגיש לנו, כשבוועדת חוקה עבר חוק למרות שישבנו שעות רבות במשך חודש ימים להגן על הדמוקרטיה, אז אנחנו עוד נסערים מזה ונצא מכאן אחר כך החוצה לציבור הרחב, אנחנו נתייחס לדברים, נצא  והמחליפים שלנו מיש עתיד יצביעו

אורנה ברביבאי:       אני שומעת ברוב קשב את הדברים של ראש עירית אשקלון, שאין ספק שהרצון שלו להיטיב עם הציבור שלו נובע ללא קשר לשום פוליטיקה, זה בא ממקום של הגנה על הציבור

אורנה ברביבאי:  אם הוא יכול להתעלות מעל שיקולים פוליטיים ולהגיד, אני חושב שזה מסוכן, אני עצמי לא יודע מה הסיכונים הגלומים, אני יודע להיערך  לירי טילים ואני יודע לדרוש מיגון ואתה מנהל אתם שיח

אורנה ברביבאי:  אתה לא יודע לדרוש אם אתה לא יודע מה הסיכון

אורנה ברביבאי:  אתה יודע להגיד באופן כללי ובעיני זה בדיוק מדגים את החשיבות שלא נכון להאריך את החיסיון

אורנה ברביבאי:      אני חושבת שכשמדובר בחברה ממשלתית יש לנו גם אחריות

אורנה ברביבאי:  אם מחר בבוקר יקרה אסון, אני אשאל את עצמי כחברת כנסת מה אני עשיתי כדי להכיר את הנתונים, לבדוק אותם לגופו של עניין, במיוחד אחרי שמתואר פה באופן נרחב הליקויים שהיו

אורנה ברביבאי:       אני מסתכלת גם על דור העתיד ומה אנחנו משאירים להם

אורנה ברביבאי:  הצעירים האלה יודעים ללמד אותנו פרק באיכות סביבה וברצון שלהם להשאיר מקום בריא יותר ונכון יותר מכל היבט שהוא

אורנה ברביבאי:  להערכתי יש לנו פה הזדמנות שנכון לממש אותה

אורנה ברביבאי:  אני חושבת שלא נכון ללכת לוועדת משנה כדי להגדיר אותה כחסויה משום שאז זה ימשיך

אורנה ברביבאי:  זו הייתה המתודולוגיה וזה עבד

אורנה ברביבאי:       בעיני גם זה שמשרד האוצר הוא זה שמייצג את ההקשרים הבריאותיים, הכלכליים, הביטחוניים ואחרים, זה אפילו לא רלוונטי

מירי פרנקל-שור: הוא מייצג את החיסיון

אורנה ברביבאי: האוצר לא אמור לייצג את החיסיון, עם כל הכבוד לאוצר

מירי פרנקל-שור: אז משרד האוצר אחר כך יסביר מדוע - - -     

אורנה ברביבאי: שאלנו אותה ולא היה לה מה להסביר

אפרת נחלון: לא שאלת אותי, אני אשמח להתייחס

אורנה ברביבאי: שאלתי האם יש יכולת להסביר ואתם אמרתם שתסבירו בוועדה החסויה

אפרת נחלון: אמרנו שנסביר בוועדה החסויה

אפרת נחלון:  לגבי השאלה למה משרד האוצר נמצא פה, במסגרת החלטת הממשלה הוטל על שר האוצר לפנות  - - -      

אורנה ברביבאי: לא אמרתי שאת מדברת לא בסמכות

אורנה ברביבאי:  לא האשמתי אותך בזה שאת מדברת לא בסמכות

אורנה ברביבאי:  אני כופרת בזה שמי שמסביר שיקולים ביטחוניים, בריאותיים ואחרים, זה האוצר

אורנה ברביבאי:  השיקולים שלו הם מסוימים, זה ברור, מבחינתי אין שום הצדקה בעולם להאריך את החיסיון

אורנה ברביבאי:  הייתי יושבת-ראש ועדת חו"ב בעצמי, אם רוצים לגדר משהו שיש בו חיסיון, אף אחד מאתנו סביב השולחן לא רוצה לפגוע בביטחון המדינה ובביטחון האזרחים

אורנה ברביבאי:      בנסיבות האלה, הגיע הזמן להסיר חיסיון, לגדר את הדבר הספציפי שנוגע לביטחון המדינה ואת כל השאר, לתת לנו כחברי כנסת לאכוף פיקוח, לאכוף בקרה, כמתחייב מהאחריות שלנו

יולי יואל אדלשטיין: תודה

יולי יואל אדלשטיין:  חבר הכנסת מאיר כהן, אחריו חבר הכנסת משה סולומון

מאיר כהן: שלום לכולם

מאיר כהן:  אני קצת בהלם מזה שקצא"א ממשיכים עם החיסיון הזה

מאיר כהן:  שמעתי על זה לפני עשר שנים אבל לא ברור לי למה אתם, ראשי הערים שותקים? אתה, עם כל המשימות בעיר המורכבת שלך, תסגור את קצא"א

מאיר כהן:  זה בשטח השיפוט שלך, תוציא - - -      

תומר גלאם: אולי כראש עיר תגיד לי איך אתה סוגר את - - -      

מאיר כהן: היות והייתי ראש עיר - - -      

תומר גלאם: נו, והצלחת לסגור איזה מתקן? לאטום בית היום צריך את אישור היועץ המשפטי

יולי יואל אדלשטיין: אני מציע שאפילו בוועדת חוץ וביטחון לא נדון על מה שהוא רצה לסגור ולא סגר

מאיר כהן: אני חייב להגיד שכראש עיריית דימונה, בחודש הראשון הפחידו אותי ממפעל הטקסטיל הזה

מאיר כהן:  כשעליתי ממרוקו שאלתי את אבא שלי מה זה והוא אמר, מפעל טקסטיל

מאיר כהן:  כשהייתי ראש עיר הבנתי שזה לא מפעל טקסטיל, אבל אמרתי, אני רוצה לדעת ניטור

מאיר כהן:  אני רוצה לדעת שמעל הראש שלי כראש עיריית דימונה ובכל בית ובכל שכונה יהיה מתקן ניטור

מאיר כהן:  אמרו לי, בלחש, אין דבר כזה, זה לא יהיה

מאיר כהן:  לך לבני ביטון, מעל הראש שלו יש מתקן ניטור ויש מתקני ניטור בכל האזור

מאיר כהן:  אנחנו נכנסים לקמ"ג והם משלמים ארנונה על פי מטראז'

מאיר כהן:       אני אומר את זה לא חלילה כדי להעביר ביקורת, אלא כי זה דבר שהוא דבר אבסורד גמור

מאיר כהן:  אין לו אח ורע בשום מקום

מאיר כהן:  מקום שהוא מסוכן מבחינה סביבתית, שהוא מזרים דלקים ונפט ומזוט ועוד דברים

מאיר כהן:  כולם יודעים מה זה, אף אחד לא מבין למה יש חיסיון, לא מעבירים שם פסולת גרעינית, לאף אחד לא ברור מה

מאיר כהן:       אומר המנכ"ל, שבוודאי יודע מה עובר בכל צינור, זה מעל הראש שלי, במעין קריצה של אני מה אכפת לי, אתם החלטתם שזה יהיה חסוי

מאיר כהן:  לכן אדוני היושב-ראש, אני אומר דבר כזה

מאיר כהן:  אין היום במאה ה-21, כשאנחנו נמצאים בעיצומה של מהפכה ירוקה שדופקת לנו על הדלתות, אסור לוועדה בכנסת להסכים עם אמירה לא ברורה שיש חיסיון על מתקן כזה

מאיר כהן:  אין חיסיון על מתקן כזה

מאיר כהן:       ראש עיריית אשקלון, שאני מכיר אותו, נותן את נשמתו 24/7 בשביל התושבים שלו

מאיר כהן:  אם האיש הזה מגיע לכאן ואומר, אני רוצה לדעת מה הסכנות שאורבות כדי שאטפל בהן, כי האחריות היא שלי, אף אחד לא הולך למנכ"ל קצא"א ודופק לו בבית כשיש ריח, באים אלי

מאיר כהן:  אנחנו צריכים לתמוך בראשי הערים, להסיר כל חסיון, לא צריך שום ועדת משנה, שום דבר

מאיר כהן:  אנחנו נצביע נגד החיסיון הזה

מאיר כהן:  אנחנו נצביע בעד כל החלטה שתטיב עם התושבים שלך, שתטיב עם בריאותם, כך נהגתי כראש עיריית דימונה

מאיר כהן:       אני אומר גם לאנשי האוצר, השקיפות הזו היא הדבר הטוב ביותר

מאיר כהן:  כל עוד יש חיסיון, הם תמיד יהיו בקו המטרה

מאיר כהן:  לכן אדוני היושב-ראש, תודה רבה על הדיון הזה, אנחנו נצביע נגד

אורנה ברביבאי: אנחנו יוצאים ומשאירים את חברי הכנסת טור פז ועידן רול להצבעות

מאיר כהן: אדוני היושב-ראש, אנחנו נגד, לא נגדך

יולי יואל אדלשטיין: אני יודע שאתם לא נגדי, גם עוד לא הודעתי איך אני מצביע

יולי יואל אדלשטיין:  אנחנו מזכירים לחברי הכנסת שלא תתקיים כאן הצבעה, עוד לא מיצינו את הדיון, כי כפי שנאמר כאן שרוצים לדעת את כל הנתונים, גם אני רוצה לדעת את כל הנתונים לפני ולא הכול יימסר כאן

יולי יואל אדלשטיין:  חבר הכנסת משה סולומון בבקשה

משה סולומון: תודה אדוני היושב-ראש, אנחנו נמצאים בתוך הסיפור הזה כבר כמה שבועות, היה לנו דיון כזה גם בוועדת כספים ויצא לי מאז לברר את הסוגיה

משה סולומון:  זה כאילו יש שני כתוביות, אז צריך כתוב שלישי שייתן מענה לסיפור הזה

משה סולומון:  יש לי גם קשר ומחויבות לעניינים הסביבתיים וכמובן לתושבים

משה סולומון:  יושב כאן ראש העיר אשקלון ואני תושב העיר לשעבר ואני אומר שזו סוגיה מאוד משמעותית, הנושא הסביבתי, בטח בעת הזו ובטח כשזה משפיע באופן ישיר על אזרחים ועל בריאות הציבור

משה סולומון:  לכן צריך מענה משמעותי ולא להמשיך דברים כסדרם

משה סולומון:      מצד שני, אנחנו גם ערים לעבודה שיש דברים שיש בהם חיסיון

משה סולומון:  אני רוצה להאמין ולבדוק שדברים שיש בהם חיסיון כנראה יש להם ענין ביטחוני שאנחנו צריכים להכיר מעט יותר לעומק

משה סולומון:  אני מבין מהאנשים שדברו קודם מדם לבם שהסוגיה מרחפת באוויר

משה סולומון:      לכן, עצתי היא, דיברתי אתך אדוני היושב-ראש ודברתי גם עם גיא מהאוצר, לדעתי בסוגיה שיש בה שני כתובים, יש מצב להציע הצעת פשרה, שאולי תיתן מזור לצדדים כשכנראה אף אחד לא יצא עם כל רצונו בידו, אבל ברור שצריך כאן פיקוח

משה סולומון:  ברור שצריך פה דיווח מתמיד אחת לתקופה, חצי שנה, שנה, מה שיוגדר בוועדה, שקצא"א יצטרכו לדווח על שלושת הסעיפים, גם על הסעיף הביטחוני, גם על הסעיף הסביבתי וגם עלה סעיף הכלכלי, דיווח מסודר לוועדה שאולי אדוני היושב-ראש יגדיר מאוחר יותר

משה סולומון:       מצד שני, צריך לדעת לשמר את החיסיון, שוב, אני לא מכיר את כל הפרטים, אבל אני ער לעובדה שאם יש צורך בחיסיון, אז כנראה שיש משהו שהוא מעלינו ואפילו מעל המנכ"ל כאן ואחרים שדברו קודם לכן

משה סולומון:  לכן אפשר יהיה לשמר את המידתיות בשני הדברים האלה, מצד אחד לתת מענה שיאפשר לפקח, לבקר ולקבל דיווח

משה סולומון:  אני מניח שכשקצא"א יצטרכו לתת דיווח הם כנראה יצטרכו לתת תשומת לב יתרה לעניינים הסביבתיים ויחד עם זה לשמר את עניין החיסיון, במידה ויש צורך, אם הוא לא רלוונטי, אז גם את זה להוריד

משה סולומון:  כרגע עצתי היא להקים ועדה, או שתהיה ועדה בתוך ועדת חוץ וביטחון, לחייב את קצא"א לדיווח מסודר אחת לתקופה וכך נוכל לתת מענה לאזרחים וכמובן גם לקצא"א

יולי יואל אדלשטיין: תודה

יולי יואל אדלשטיין:  חברת הכנסת שרון ניר בבקשה

שרון ניר:  תודה רבה אדוני

שרון ניר:  קודם כל אני רוצה לומר שאנחנו נמצאים בדיון שצריך להגיד ברקע, אם זה מסיבות של הצו שקיים היום, של חמש שנות חיסיון, יש בו הרבה מאוד נעלמים וסימני שאלה, לפחות לי, כאחת שרוצה להבין דברים לעומקם בכל הנושא הביטחוני

שרון ניר:  אני מודה שיש לי פה סוג של סימן שאלה

שרון ניר:       מצד שני, יש בתוך הדיון הזה גם לא מעט סימני קריאה

שרון ניר:  סימני קריאה ברורים, שהגדירו כבר שיהיה סוג של חיסיון, למעט כל הנושאים הסביבתיים

שרון ניר:  עם ה"למעט" הזה אני פונה לקצא"א, בכל חמש השנים האחרונות, אני לא יודעת אם ה"למעט" הזה קיבל סוג של זרקור מבחינתכם לפחות בהידברות אל מול הארגונים שיושבים פה מול השולחן, בטח ברמת השקיפות הנדרשת, כי הצו כבר החריג את זה בחמש השנים האחרונות, שכל הנושאים שנוגעים לסביבה יהיו שקופים

שרון ניר:  לדעתי אור השמש הוא הדבר המחטא הטוב ביותר

שרון ניר:       לא ברורים לי הנתונים ולא ברור לי מה שקיפות הנתונים

שרון ניר:  אם יושב פה ראש עירייה מכובד ואומר שהוא חרד לבריאות הציבור עליו הוא אמון ואחראי, אז כנראה הסיפור הזה בטח לא סגור בפני עצמו ובטח לא קיבל זרקור ולכן אני מאוד מוטרדת

שרון ניר:  אני חושבת שכשמשהו לא מספיק שקוף אנחנו צריכים להפוך אותו ליותר שקוף

שרון ניר:  אנחנו צריכים לקבל כחברי הוועדה הסבר

שרון ניר:  אני אמנם לא חברה בוועדת המשנה שנוגעת לקצא"א - - -      

יולי יואל אדלשטיין: היא עוד לא הוקמה, אולי יהיו הפתעות

שרון ניר: אז אני אמתין לסוף הדיון כדי לשמוע אם יש הפתעות

שרון ניר:  אבל אני אומרת בכל מקרה שאשמח לקבל הסבר מקיף על הנושא

שרון ניר:  בכלל אני חושבת שבכל מה שקשור לנושאים סביבתיים, אנחנו צריכים להבין את צו השעה

שרון ניר:  כל מה שקשור בנושאים סביבתיים ובטח מה שמתקשר במישרין לחיי אדם ולבריאות הציבור, צריך לקבל מאתנו סוג של זרקור מיוחד

שרון ניר:  אנחנו במאה ה-21, שנת 2023, הנושא הזה בהחלט נמצא על המדוכה וחייב לקבל סוג של הסתכלות, לא משנה אם מדובר בארגון פרטי ובטח בארגון ממשלתי שעליו חלה חובת יתר בכל מה שנוגע לציבור

שרון ניר:  לכן אני חושבת שאנחנו צריכים לקבל נדבך נוסף בהקשר הזה כדי שנלמד ונבין

שרון ניר:       אני מבינה את כל מי שיושב כאן ורוצה להגיד לכם שאתם פועלים באחריות רבה בעובדה שאתם משקפים ומציפים את זה בפורום הזה

שרון ניר:  הנושא חייב לקבל הסתכלות ומשנה תוקף מכל מי שיושב בצד הזה של השולחן

שרון ניר:  אז תודה לכם ותודה על מה שאתם עושים

יולי יואל אדלשטיין: תודה חברת הכנסת ניר

יולי יואל אדלשטיין:  בבקשה חבר הכנסת משה טור פז

משה טור פז: הנושא הזה, אדוני היושב-ראש, הגיע לדיון גם לשולחן הוועדה בכנסת הקודמת

משה טור פז:  אני חייב לומר שכבר אז חשתי ועכשיו אני בטוח, שהסיפור של החיסיון הוא בגדר עבר זמנו בטל קורבנו

משה טור פז:  החיסיון לדעתי לא נדרש כרגע, לא במתכונת הנוכחית, גם לא ועדת משנה, ידידי משה סולומון

משה טור פז:  יש כלים שנתונים בידינו לצנזורה חלקית ומוגבלת מאוד, זה גם בגלל האתגר הסביבתי אבל גם במסגרת היכולת שלנו, ועדת חוץ וביטחון ותפקידנו כנבחרי ציבור, לבקר את עבודת הגוף הזה

משה טור פז:      אני חושב שכרגע אנחנו צריכים לתמוך בהיפוך ברירת המחדל, להשאיר רק דברים ספציפיים מאוד שיהיו חסויים וברירת המחדל תהיה שהכול גלוי

משה טור פז:  לא ועדת משנה ולא חיסיון גורם, גם לא חיסיון חלקי, אלא לברור בפינצטה מה יהיה חסוי וכל השאר יהיה גלוי

משה טור פז:  לדעתי זו הדרך היחידה לאזן בין שמירה על ביטחון המדינה לבין טובת הציבור

יולי יואל אדלשטיין: נעבור לדורית בנט, נציגת עירית אילת, למרות שראש העיר דיבר, אני מבין שיש לך נתונים חשובים למסור לנו, בבקשה

דורית בנט: אני מנהלת חברה גדולה שהקמנו עם עיריית אילת והמועצה האזורית לאנרגיה מתחדשת

דורית בנט:  אנחנו אילת-אילות אנרגיה מתחדשת

דורית בנט:  זה העתיד של האנרגיה, כך שאני מייצגת את העתיד ורוצה לדבר על ההווה בדאגה ולחזק את מה שאמרו אלי וראש עיריית אשקלון

דורית בנט:      אני רוצה לחדד, הרשויות המקומיות שנותנות את רישיון העסק לקצא"א, במקרה הזה איגוד ערים או במקרה שלנו עיריית אילת, לא מקבלים את כל הנתונים שמקבל המשרד להגנת הסביבה

דורית בנט:  עיריית אילת נותנת רישיון מבלי לדעת על מה היא נותנת ולא יכולה לקבל את כל הנתונים המקדמיים למקרה של אסון

דורית בנט:  כל מה שנפלט אנחנו יודעים

דורית בנט:  כל מה שהוא טרם פליטה, גורמי הרישוי העירוניים לא יודעים ולא מכירים

דורית בנט:  אותנו זה מטריד

דורית בנט:  אם עלו ל-11 מכליות משתיים, אנחנו רוצים לדעת שלא עברו את ההגבלה של שני מיליון טון

דורית בנט:       אנחנו הרשויות שאחראיות במקרה של אילת, לא רק על 60,000 התושבים שלה, אלא על עשרות אלפי תושבים

דורית בנט:  אנחנו מכפילים את העיר ל-120,000-130,000 איש עם כל התיירות שמגיעה לעיר

דורית בנט:  התיירות גם מכפילה, משלישה ומרביעה את ההכנסות לעיר

דורית בנט:  אנחנו רוצים לדעת שאנחנו מביאים את התיירים שלנו ואת הכלכלה שלנו למקום בטוח ולא מסוכן

דורית בנט:  כרגע זה מסוכן

דורית בנט:       רוצים להרחיב ולהגדיל את העיר אילת, קברניטי העיר עובדים קשה מאוד כדי להביא אוכלוסייה חדשה לעיר

דורית בנט:  הם כולם מסתובבים בשכונות החדשות סביב מכלי הנפט

דורית בנט:  אנחנו רוצים לדעת כמה נפט יש בתוך המכלים? מגיע הקיץ, יש רמת אידוי גבוהה ואלפי תלונות במוקד העירוני על ריחות וסחרחורות

דורית בנט:  זו לא דרך להתנהל, זו לא שקיפות, זה בטח לא בעיה ביטחונית עם איראן ולא בעיה ביטחונית של מדינת ישראל

דורית בנט:      לכן אני חוזרת ומצטרפת לדברי חבריי ורוצה לחדד את הסוגיה, אנחנו גם רוצים לחיות במדינה בטוחה, לא ניגע בביטחון

דורית בנט:  אבל כל מה שקושר לקשרי מסחר פרופר של חברה ממשלתית, אנחנו רוצים לדעת

דורית בנט:  אנחנו רוצים לדעת את כל הכמויות

דורית בנט:       אני מבקשת להקריא פסקה מתוך אתר החברות הממשלתיות וכידוע, קצא"א, הפכה להיות חברה ממשלתית חדשה ב-2019: "תפקידה של חברה ממשלתית הינו לאזן בין האינטרס הציבורי לאינטרס של הציבור

דורית בנט:  כי חברה ממשלתית תנהג בהתאם לציפיתו ותפעל בדרך הולמת מבחינה ערכית, רשותית, ציבורית לבין האינטרס נהוג כחברה עסקית המתנהלת כמשק סגור ודואגת לרווחים שלה ולעצמאותה

דורית בנט:  מכאן ניתן להסיק שעל חברה ממשלתית מוטל לערוך איזון בין האינטרסים הנוגדים המופקדים בידיה בנאמנות כפי שנאמן אשר בידיו מופקדים אינטרסים של נהנים שונים, מחויבת לאזן ביניהם בהגינות, ביושר, ללא משוא פנים ובשקיפות"

דורית בנט:       זה מה שאנחנו מבקשים מקצא"א

דורית בנט:  אנחנו לא כועסים על קצא"א, אנחנו לא אויבים של קצא"א, מבינים שההיסטוריה יצרה תעשייה מסוג מסוים, ההווה מייצר תעשייה חדשה, בטח העתיד

דורית בנט:  אנחנו רק רוצים לדעת שבשלב זה של החיים אנחנו יודעים לדבר, מכירים את הנתונים, יודעים לפעול ביחד מראש כדי למנוע אסונות ויודעים בעיקר להשאיר את הכלכלות שלנו חזקות ואיתנות ואת האוכלוסיות שלנו כאלה

דורית בנט:  אנחנו יכולים לעשות את זה ביחד

דורית בנט:      החסינות הזאת מייצרת את האנטגוניזם הכי גדול ואת הכעסים הכי גדולים שיכולים להיות

דורית בנט:  אז אם כל מה שאמרת שאתה יודע, כי כל מה שביטחוני אפילו את הלא יודע, תשתף אותנו בכל מה שאתה יודע

דורית בנט:  אני לא מתכוונת לך אישית כמובן, אלא לרעיון של החברה

דורית בנט:  אני רוצה לסיים בדבריו של יוסי פלד, שאמר בראיון לליברמן בזמנו כשהיה יושב-ראש קצא"א, הוא אמר, אין צורך בחיסיון של קצא"א, מיותר

יולי יואל אדלשטיין: תודה רבה

יולי יואל אדלשטיין:  בר רוזוב מאדם טבע ודין

בר רוזוב: בהמשך למה שאמרה חברתי, כרגע בנוסח המוצע בטיוטה אין אפשרות לבצע את האיזון הראוי בין האינטרס הציבורי, בין הצורך בשקיפות במידע ציבורי והצורך למניעת הפגיעה הסביבתית ושמירה על בריאות הציבור אל מול הצורך בשמירה על ביטחון המדינה

בר רוזוב:      מה שאנחנו מציעים לחברי הוועדה הנכבדים והעברנו גם נוסח מוצע, זה לשנות את הפרדיגמה שברירת המחדל תהיה שאין חיסיון וכשיהיה צורך, החריג יהיה החיסיון והידיעות שיצטרכו לעבור וידיעות שיהיה חשש שפוגעות בביטחון המדינה יועברו לחברי הוועדה הנכבדים

בר רוזוב:  יהיה דיון ככל שניתן בדלתיים פתוחות, אם לא בדלתיים סגורות

בר רוזוב:  הדיון יהיה בעל איזון בין האינטרסים של הציבור ושל שמירה על ביטחון המדינה וככה נוכל להבטיח שמירה על האינטרס הציבורי, שמירה על הסביבה וגם על השקיפות הציבורית

בר רוזוב:  העברנו לכם את הנוסח

יולי יואל אדלשטיין: תודה, נשמח לשמוע התייחסויות של נציגי האוצר והחברה

אפרת נחלון: נתחיל בזה שנאמר שהצו גורף, חשוב לי לחדד שהצו הנוכחי הוא צו מעודכן משנת 2016 שמחריג מספר נושאים מתחולת הצו

אפרת נחלון:  הצו הזה החליף צו קודם שאכן היה גורף

אפרת נחלון:  הצו הקיים מחריג מספר נושאים, ביניהם נושאים שנוגעים לאיכות סביבה, כמו שמוגדרים בצו, שמידע שעוסק בהם באופן בלבדי מוחרג מתחולת הצו

אפרת נחלון:       הדיווח על הצו העדכני דווח גם לבית המשפט העליון במסגרת בג"ץ שהגישה אדם טבע ודין

אפרת נחלון:  המדינה עדכנה במסגרתו על נוסח הצו, כולל ההחרגה של הדברים האלה עם הניסוח של "באופן בלבדי"

אפרת נחלון:  מעבר לזה, לגבי ההצעות שעלו לשינוי ברירת המחדל

אפרת נחלון:  כבר בוועדת חוץ וביטחון, כשדנו בנוסח הצו וכמו שנאמר, הוועדה עיבתה והוסיפה נושאים לרשימת המסלול הירוק שמידע שעוסק בהם באופן בלבדי, הצו לא חל עליו, כבר אז הוועדה שאלה האם יהיה אפשר לנסח את הצו בצורה אחרת מבחינת ברירת המחדל והסברנו את הקושי לנסח בצורה שונה, כי אז למעשה מגלים את כל מה שרוצים להסתיר

אפרת נחלון:  אם אתה אומר שהכול חסוי חוץ מא', ב' ו-ג', אז אתה אומר בדיוק מה הם הסעיפים וזה בדיוק מה שרוצים להסתיר

אפרת נחלון:      העובדה שמידע כלשהו לא נופל לגדר סעיף 1ב' לצו, כלומר שהוא לא אוטומטית מאושר לפרסום, לא אומר שהמידע הזה לא יפורסם

אפרת נחלון:  כל מה שזה אומר זה שהמידע צריך לעבור בדיקה קודם, האם ניתן לפרסם אותו או האם לא ניתן וזה המסלול של סעיף 1ג' לצו

מירי פרנקל-שור: היה במשך השנים שימוש לפי סעיף 1ג'? שר האוצר התיר?     

אפרת נחלון: כן, היו שימושים לפי סעיף 1ג' במהלך השנים

אפרת נחלון:  למשל חברת קצא"א פנתה אלינו שהגיעה אליה בקשה שהיא לא  כלולה תחת חוק חופש המידע בהיקף שבו הוא חל על החברה למידע שנתבקש, בחנו את זה, אישרנו לתת את המידע, זה קרה יותר מפעם אחת

מירי פרנקל-שור: גם בקשות של ארגונים ירוקים?     

אפרת נחלון: הייתה בקשה כזו של ארגון צלול ב-2022 וגם אישרנו לתת את המידע

מירי פרנקל-שור: כמה בקשות כאלה היו?     

אפרת נחלון: לא עשינו ספירה, אבל כשפונים אלינו אנחנו נותנים את המענה

קריאה: למה צריך לפנות? למה המידע לא יכול להיות גלוי ומונגש?     

מירי פרנקל-שור: נכון שמ-2016 היה שינוי, אבל במשך החודשים, זה הרבה זמן, אפשר ללמוד ולראות האם יש מקום לשיפורים

מירי פרנקל-שור:  ימשיך לאורך כל הזמן המתח בין האינטרס להגנה על ביטחון המדינה לבין זכות הציבור לדעת ותמיד, לאורך כל הזמן והדרך צריכים לראות שההסדר הוא אכן מידתי

מירי פרנקל-שור:  במשך חמש שנים אפשר לבחון האם יש מקום להתיר מעט את החיסיון ולפרסם עוד, זו שאלה שצריך לדון בה

יולי יואל אדלשטיין: מה שאומרת היועצת המשפטית בשפה פרקטית, בהנחה שהוועדה תאשר אכן ועדת משנה ויתקיים מחר דיון בוועדת משנה ולא נשב במליאה יומם ולילה פה, נאמר כאן שכ-300 הערות הגיעו מארגונים שונים ומהציבור, האם עברתם עליהם? אני מניח ש-299 בטח אי אפשר לקבל, אבל אולי יש אחת שבמקרה אפשר לקבל? נשמח לשמוע בוועדה מחר האם יש בהערות האלה משהו שאפשר לשקול ולהכניס לצו הנוכחי ואולי כך להראות נכונות לשינוים ולהמשך הפקת לקחים עם הצווים הקיימים, כמו שציינת בצדק שקרה לפני שש שנים

תומר גלאם: אדוני היושב-ראש, יכול להיות שכולנו לא מחוברים למציאות, קורה אירוע חדשות לבקרים בעיר אשקלון, פריצה של דלקים, גז, או כל חומר מזיק, אני אצטרך לפנות לשר האוצר או למי מטעמו ב-02:00 בלילה ובכל שעה כדי לדעת איך אני מטפל בתושבים? האם לפנות אותם או לא לפנות אותם - - -      

יצחק לוי: זה לא נכון

תומר גלאם: אל תגיד לי לא נכון, כי מה שקרה בסופו של דבר באירוע החמור של דליפת הדלקים, לראש העיר לקח שש שעות, הם דיווחו לו רק אחרי שלוש שעות שיש אצלם דליפה

יצחק לוי: לא

תומר גלאם: אל תגיד לא, יש ועדת חקירה

תומר גלאם:  תשמע מה אומרת ועדת החקירה

יצחק לוי: ועדת החקירה תגיד בדיוק מה שהיא תגיד בסוף

תומר גלאם: אתה יודע בדיוק מה הפרטים

יצחק לוי: הפרטים לא נכונים כמו שאתה מתאר

תומר גלאם: אדוני היושב-ראש, הם לא נותנים את הלגיטימציה הפשוטה ביותר לדעת מאיפה האירוע ואיך להתמודד  עם האירוע

יולי יואל אדלשטיין: רשמתי את זה כאחת השאלות שארצה עליה התייחסות

יולי יואל אדלשטיין:  העלית בדבריך שיש מצבי חירום, יש מציאות ביטחונית שלצערי כולנו מכירים, לא בשביל זה צריך לשבת בוועדת חוץ וביטחון, זו אחת השאלות שמחר נשאל

יולי יואל אדלשטיין:  יש התייחסויות נוספות?     

אפרת נחלון: רציתי לומר לגבי שאלתך על ההתייחסות להערות הציבור

אפרת נחלון:  כשהממשלה דנה בצו הצגנו לה תמצות של הערות הציבור, עברנו על כל ההערות ומשך הזמן שניתן להערות הציבור היה יותר מארבעה ימים

אפרת נחלון:  הגיעו למעלה מ-300 הערות, עברנו עליהן, הצגנו אותם כהתייחסות לממשלה של ההערה וההתייחסות לה

אפרת נחלון:  נעביר גם לכם את זה

מירי פרנקל-שור: אני רוצה להפנות את תשומת לבך שסוגיות איכות הסביבה ורשויות הביטחון באו לא רק בוועדה הזאת, זו סוגיה מאוד ידועה

מירי פרנקל-שור:  מצאנו הסדרים, על ידי סיווג עובדים, על ידי הסמכת אנשים שונים שעברו את הסינון הביטחוני הראוי וכך אפשר לתת את המענה

אפרת נחלון: אמרנו שלחלוטין הצו הזה לא נועד למנוע מידע מרגולטור, הרגולטור פשוט צריך לבוא ולמנות גורם מסווג, בדיוק מהסיבה הזו

אפרת נחלון:  המשרד להגנת הסביבה מודע לזה ולמשרד להגנת הסביבה יש את פנקסי הרעלים

אפרת נחלון:      אני רוצה לומר לגבי הטיעונים שעלו פה מבחינת איגוד הערים, אני אישית לא יודעת מה חלוקת הסמכויות בין איגודי הערים והמשרד להגנת הסביבה

אפרת נחלון:  אני יכולה לפנות למשרד להגנת הסביבה ולשאול אותם, אבל למשרד להגנת הסביבה יש את המידע

מיטל אמיתי: הסמכויות כתובות בתנאים ברישיון העסק ובהיתר הרעלים

מיטל אמיתי:  אנחנו היחידה הסביבתית המפקחת במקביל למשרד להגנת הסביבה

אפרת נחלון: אני אפנה למשרד להגנת הסביבה כי הם הגורם מבחינתנו שהוא הרלוונטי למידע הזה ולהם יש את המידע

מיטל אמיתי: אנחנו הזרוע הביצועית, אנחנו הכוננים של המשרד להגנת הסביבה

יצחק לוי: ואתם נכנסים לקצא"א מתי שאתם רוצים

יצחק לוי:  כל שעה, 24/7 כשיש חשש או חשד, אתם נכנסים לקצא"א

יולי יואל אדלשטיין: יש לי בקשה, אם אפשר לעשות את הבירור מול המשרד להגנת הסביבה עד מחר

אפרת נחלון: אני אפנה אליהם

יולי יואל אדלשטיין: כדי שמחר נהיה יותר מעודכנים

יולי יואל אדלשטיין:  אדוני המנכ"ל, תרצה להתייחס לדברים? בבקשה

יצחק לוי: קודם כל אני רוצה לומר שכפי שנאמר, קצא"א היא חברה ממשלתית מפוקחת באופן מלא על ידי כל הרגולטורים, בדגש על המשרד להגנת הסביבה

יצחק לוי:  הם נמצאים אצלנו ומבקרים אצלנו

יצחק לוי:  רק בחודש האחרון היו ביקורים וביקורות בכל המתקנים שלנו

יצחק לוי:  כל הנתונים, מהראשון עוד האחרון, כמה מתקנים יש, כמה מכלים יש, כמה יש במכלים, כמה זורם, פנקס רעלים, הכול נמסר אחד לאחד למשרד להגנת הסביבה

יצחק לוי:  הם אמרו את זה בצורה מפורשת בדיון הקודם שהיה בוועדת הכספים וזה נכון

יצחק לוי:      מה עושה המשרד? האם הוא מעביר את זה ליחידה הסביבתית או לא מעביר ליחידה הסביבתית? ברגע שזה יוצא מקצא"א זה מבחינתי חסוי וזה בסדר גמור, אין לי שום מגבלה

יצחק לוי:  חשוב לדעת שאין שום ויתור בתחום איכות הסביבה לקצא"א, לא עכשיו ולא היה אף פעם

יצחק לוי:  אני בקצא"א 20 שנה

יצחק לוי:  20 שנה אני מתעסק באיכות הסביבה מהיום הראשון שדרכתי בקצא"א, אף פעם לא היה וגם עכשיו אין

יצחק לוי:  אנחנו לא מסתירים כלום

יצחק לוי:  אנחנו נותנים את כל האינפורמציה, מי שרוצה בא לבקר

יצחק לוי:  היחידה הסביבתית, כולל מיטל, היא נכנסת לקצא"א מתי שהיא רוצה

יצחק לוי:  להגיד שלא נותנים לה להיכנס זה פשוט לא נכון

יצחק לוי:        דובר הרבה על זיהום באשקלון, אני רוצה לדבר על נתונים

יצחק לוי:  ב-2017, קצא"א, על פי הדרישה של המשרד, התקנו שתי תחנות ניטור בעיר אשקלון בשכונה הכי סמוכה לאשקלון והתחנה הזו עובדת מ-2017 עד היום

יצחק לוי:  בכל השנים האלו לא הייתה אפילו חריגה אחת של נתוני זיהום

יצחק לוי:  לכן לטעון שיש זיהום אוויר - - -      

תומר גלאם: אני ואתה טיילנו על המכלים עם מד דליפות, מה אתה אומר שאין דליפות? איך אתה אומר נתונים שקריים לוועדה? אני ואתה נכנסנו, טיילנו על המכלים עם הדלקים, ישפטו עשרות אנשים באשקלון

יצחק לוי: אני מבקש לדבר, לא הפרעתי לך

יצחק לוי:  זה לא קשור, יש כללים

צבי ניקסון: אפשר לבקש לתת למנכ"ל לדבר

צבי ניקסון:  לא יתכן שיש פה צעקות כאלה, המנכ"ל רוצה להגיד את דבריו

תומר גלאם: אבל הוא לא יכול להגיד דברים שהם לא נכונים ולא אמיתיים

יולי יואל אדלשטיין: ראש העיר לא שמע אותי בתחילת דברי והוא לא יעשה זאת יותר, בבקשה מנכ"ל קצא"א

יצחק לוי: אלו הנתונים, אלו העובדות, כל אחד מאזרחי ישראל יכול להיכנס לתחנת הניטור הזו, היא מחוברת לרשת הארצית של המשרד להגנת הסביבה ולהוציא את הנתונים האלה בכל רגע, בכל דקה

יצחק לוי:  התחנה הזו בודקת נתוני סביבה כל חמש דקות ואפשר להוציא את הנתונים האלו ולראות האם יש חריגה או אין חריגה

יצחק לוי:  הם בודקים בדיוק את הנתונים שלכאורה ציינו פה שמסרטנים וכו'

יצחק לוי:  אין שום חריגה וחשוב לדעת את זה

שלום דנינו: אני מבקש לשאול, האם יש הבדל בין מה שאתה אומר חריגה לבין זיהום?     

יצחק לוי: אין הבדל, זה אותו דבר

שלום דנינו: אין הבדל זה אומר שאם אין דליפה אין זיהום?     

קריאה: זה לא נכון - - -      

יצחק לוי: תיתן לי להשלים ותקבל תשובה לכל מה שאמרת, גם על הנושא הזה

יצחק לוי:  כשאומרים זיהום זה לחרוג מחוק אוויר נקי שקבועות בו רמות זיהום מסוימת לכל סוג של גז

יצחק לוי:  זה מה שנבדק, נבדקים חמישה פרמטרים כל חמש דקות

יצחק לוי:  בחמש השנים האחרונות, מאז שהתחנה הזו קיימת, לא היה זיהום אחד באף פרמטר

יצחק לוי:      לפני כשנה המשרד דרש מאתנו להתקין שלוש תחנות ניטור נוספות על הגדר של קצא"א, בינינו לבין העיר  אשקלון

יצחק לוי:  שלוש התחנות האלה עובדות על פי הדרישה של המשרד

יצחק לוי:  הם הסתובבו אתנו וקבעו את המיקום

יצחק לוי:  כל נקודה נקבעה על ידי המיקום

יצחק לוי:  שלושת התחנות האלה עובדות כבר שנה ופעם אחת לא הייתה חריגה

יצחק לוי:  לכן לטעון שהייתה חריגה זה פשוט לא נכון

יצחק לוי:       תשובה למה שנאמר לגבי אילת

יצחק לוי:  נדרשנו על ידי המשרד להגנת הסביבה להתקין תחנה כזו גם בשכונה הקרובה לאילת

יצחק לוי:  אתם יודעים למה זה לא הותקן? בגלל שהעירייה לא מסוגלת במשך שנתיים לתת מקום לשים בו את התחנה

יצחק לוי:  רודפים אחרי העיריה כדי למצוא מקום לשים בו את התחנה

יצחק לוי:  העיריה לא מסוגלת להגיד איפה לשים

יצחק לוי:  רק לפני שבוע, אחרי צעקות - - -      

תומר גלאם: תעבירו אותה לאשקלון

יצחק לוי: יש כבר ארבע תחנות באשקלון ואם צריך, נשים גם עוד עשר, אין בעיה, זה לא יוכיח שיש זיהום להפך, זה יוכיח שאין זיהום

יצחק לוי:  זה שיש באילת תיאוריה על זיהום, אני בטוח שגם שם התחנה לא תגיד את זה

יצחק לוי:  אני בטוח כי לא חיכיתי לעיר אילת שתשים את זה בשכונה, שמתי תחנה שלי על הגדר, ביני לבין שכונת שחמון שזו השכונה הכי קרובה והיא עובדת כבר ארבעה חודשים

יצחק לוי:  פעם אחת לא הייתה שם חריגה

יצחק לוי:  אני בטוח שכאשר עיריית אילת תאשר את המקום החדש ותיתן לנו להתקין שם, גם שם יראו שאין זיהום

יצחק לוי:        דיברו שלא יודעים נתונים או סקרים על פליטות בעיר אשקלון

יצחק לוי:  אני מזכיר לכולם שב-2017, כחלק מתהליך של תום הזיכיון נדרשה קצא"א לעשות סקר סביבתי מקיף בעיר אשקלון

יצחק לוי:  הסקר הוגש לוועדת התכנון בתחילת 2017 ומיטל יחד עם כל הצוות שלה קיבל אותו, קרא אותו, התייחס, שאל שאלות, העיר הערות, ביקש תיקונים והסקר נמצא כרגע אצלם אחרי כל ההערות

יצחק לוי:  על סמך הסקר הזה ניתנו לנו אישורים בהמשך, בוועדות התכנון המסודרות של מדינת ישראל

יצחק לוי:  לכן, להגיד שלא יודעים את הנתונים על העיר אשקלון זה פשוט לא נכון

יצחק לוי:        בנושא של מפגעי ריח, אני מזכיר שאנחנו לא בודדים באזור התעשייה ואנחנו כן מתייחסים לכל דיווח

יצחק לוי:  זה התפקיד שלנו לנתח מאיפה זה בא

יצחק לוי:  אני מוכן גם להציג את זה כי הצגתי את זה למשרד

יצחק לוי:  ב-2022 קבלנו 14 דיווחים על ריחות באשקלון

יצחק לוי:  לקחנו את כל 14 האירועים, נתנו לחברה חיצונית שזה תחום עיסוקה, היא עובדת עם המשרד להגנת הסביבה, ביקשתי מהם לנתח כל אירוע ואירוע ולהגיד האם יש סיכוי שזה הגיע ממתקן קצא"א, או מהאזור של קצא"א והתשובה הייתה שלא

יצחק לוי:  רוב הפעמים זה היה מאזור צפון, מהים, ממזרח שיש שם שריפות של כל מיני דברים

יצחק לוי:  את זה אני עושה על כל אירוע שאני מקבל עליו דיווח

יצחק לוי:  על כל אירוע

יצחק לוי:      אתמול היה דיווח כמו שציין ראש העיר, הדבר הראשון שעשיתי זה ניתוח של כיווני רוחות, האם זה הגיע מאתנו? התשובה היא לא

יצחק לוי:  המשרד יודע מזה, כי הוא משתמש באותה תוכנה שאני משתמש לבדוק

יצחק לוי:  מעבר לזה שיש לי דיווח ובודק אצלי בתוך החצר אם חלילה קרה משהו, אני מקווה שלא יקרה אבל זה יכול לקרות, מעבר לזה אני בודק מאיפה זה יכול לבוא

יצחק לוי:  האם זה בא ממני או לא

יצחק לוי:  לא אני עושה את הבדיקה אלא חברה חיצונית שזה תחום עיסוקה, אותה תוכנה שהמשרד מנטר אתה, גם אני משתמש בה

יצחק לוי:  הנושא של מפגעי ריחות מנותח ונבדק לכל אירוע

יצחק לוי:  ב-2022 עשינו דיווח ל-14 דיווחים אחד לאחד, אף אחד לא היה מאתנו

יצחק לוי:       דובר על הצינור עם 70% איכול, אני לא רוצה להתבטא בגסות אבל זה פשוט לא נכון

יצחק לוי:  אני מצטער, זה לא נכון

יצחק לוי:  הצינור הזה נבדק פי 2 ופי 3 מהתקן שנדרש ועומד בכל התקנים

יצחק לוי:  בשנת 2022 דרש מאתנו המשרד לעשות סקר סיכונים על ידי חברה גרמנית שתיקח את כל הנתונים של הקו הזה, מהתחלה ועד הסוף ותבדוק אותו

יצחק לוי:  הגשנו למשרד להגנת הסביבה דוח סופי על הקו הזה ובשורה התחתונה שלו הקו כשיר ב-100% ויכול להזרים ולהוביל נפט

קריאה: פרסמתם את זה?     

יצחק לוי: הדוח הזה נמצא במשרד להגנת הסביבה

יצחק לוי:  כל הדוחות והנתונים נמצאים במשרד להגנת הסביבה

מור גלבוע: תפרסמו את זה

יצחק לוי: הדוח נמצא במשרד להגנת הסביבה

יצחק לוי:  המשרד להגנת הסביבה הוא זה שדרש את זה, הוא זה שקיבל את זה ומה שהוא ירצה הוא יפרסם

יצחק לוי:  אני לא אחראי עליו

יצחק לוי:  ברגע שעשיתי את הבדיקה, נתתי אותה למשרד, המשרד שאל שאלות, זימן את החברה הגרמנית לארץ לתת תשובות, ביקש מהם נתונים נוספים

יצחק לוי:  אם תכנסו לאתר המשרד להגנת הסביבה יש את מצב הצנרת של כל מתקני מדינת ישראל, כולל קצא"א והקו שם מופיע כקו כשיר ותקין

בועז ביסמוט: אני מקשיב למנכ"ל בעניין רב ויש לי שאלה, יש את עניין החיסיון שמפריע לרבים, כולל הצעירים שנהניתי להקשיב להם, גם בוועדת כספים הנציגה של משרד לאיכות הסביבה דברה על כך שקצא"א מעבירה להם את כל הנתונים שרק מבקשים, להוציא את ענין הכמויות שאתם לא מקבלים?      

קריאה: הם מקבלים את הכמויות

קריאה:  הם אמרו שמקבלים גם את הכמויות

בועז ביסמוט: אז גם את זה, לא ידעתי

בועז ביסמוט:  למה זה לא מספק אותכם? יש קצר בתקשורת?     

יולי יואל אדלשטיין: לא נפתח את הדיון עכשיו

יולי יואל אדלשטיין:  תנו למנכ"ל לסיים את דבריו

בועז ביסמוט: אם אני מוסר, למה אתה לא מקבל?         

יובל ארבל: המידע על הכמויות לא נמסר

יובל ארבל:  במצב החיסיון כרגע אסור להם למסור מידע על כמויות

יצחק לוי: אני מבקש לדייק, נמסר ב-100% למשרד להגנת הסביבה

יובל ארבל: נמסר למשרד להגנת הסביבה למי שממונה על היתר הרעלים

יובל ארבל:  אנשים אחרים במשרד להגנת הסביבה לא יודעים את זה, הם לא רואים את פנקס הרעלים

יובל ארבל:  איגוד הערים לא מקבל את פנקס הרעלים

יובל ארבל:  עיריית אילת לא מקבלת את פנקס הרעלים, בטח שאני, כארגון ציבורי, ארגון אזרחי לא מקבל את המידע הזה כיוון שכרגע בחיסיון לא מופיעה ההחרגה הזו

יובל ארבל:  זה אומר שההחרגה היא רק על כמויות חומרים שנפלטו ולא חומרים שבשימוש

יובל ארבל:  אנחנו מבקשים שגם חומרים שבשימוש יוחרגו מהצו

ינון אזולאי: אם  - - -  הגנת הסביבה זה לא אמורה להיות בעיה

ינון אזולאי:  יש משרד שמטפל בזה והוא מקבל וזה בסדר

ינון אזולאי:  הוא מקבל את הכמויות, הוא לא צריך לתת את זה

יולי יואל אדלשטיין: כמו שאמרתי, אנחנו לא פותחים את הדיון מחדש, נא לחתור לסיום אדוני המנכ"ל

ינון אזולאי: מנכ"ל קצא"א משכנע אותי עוד מעט לבקש קצא"א בגינה

יצחק לוי: זה לא רע, לא היית מצטער

יצחק לוי:  נקודה נוספת על אילת, נאמר שאנחנו פוגעים באלמוגים, מעט אינפורמציה, החוף שהיה של קצא"א, היכן שעוגנות האוניות הוא חוף שנשמר בצורה הכי טובה בכל אזור אילת

יצחק לוי:  גם נכון להיום למעט מקטע שקצא"א שחררה לציבור לפני ארבע שנים ומאז אין שם יותר אלמוגים וזה חבל

יצחק לוי:  האזור שעדיין סגור בגלל שהוא עדיין סגור לקצא"א ואף אחד לא נכנס לשם, אזור שנשאר יפה

יובל ארבל: בית משפט קבע אחרת, שפגעתם באלמוגים שם

יצחק לוי: בית משפט לא קבע דבר כזה

דורית בנט: יש צילום אוויר שנשלח לכולכם בוועדה, של שונית האלמוגים לפני שבנו את קצא"א ושונית האלמוגים אחרי שבנו את קצא"א

יולי יואל אדלשטיין: זו לא יכולה הוכחה - - -         

קריאה: זו לא הוכחה שקצא"א הביא לזה, יש המון גורמים

יולי יואל אדלשטיין: אני אומר את זה בכאב, כי בסקובה דייווינג גיליתי שבאמת אין הרבה מה לראות שם

צבי ניקסון: ברשותך אם אפשר להוסיף, עורך-דין צבי ניקסון, יועץ משפטי של קצא"א

צבי ניקסון:  אני רוצה להתייחס רק לצו עצמו ולא לכל שאר הדברים

צבי ניקסון:  אנחנו מדברים על איזה חומר מפורסם ואיזה חומר גלוי

צבי ניקסון:  כל מה ששמענו מראשי העיר אילת ואשקלון ומשאר הגורמים, כל טענה של ריח, אין שום חיסיון על כל מידע שקשור בזה

צבי ניקסון:  כל מידע על זיהום בין בים ובין בקרקע, אין שום חיסיון על המידע הזה

צבי ניקסון:  לכן, כשמדברים על זה אפשר להפליג עם המון טענות, האמת היא למעשה שלכל המידע הרלוונטי, אין שום חיסיון לגבי איכות סביבה

צבי ניקסון:       נכון שיש החרגה על שני נושאים, על הכמויות הכוללות, היינו כמה זורם במהלך שנה שלימה, כי משרד האוצר החליט על זה שזה אמור להיות חסוי ואנחנו מכבדים את זה ומידע על עסקאות

צבי ניקסון:  גם על זה המדינה החליטה שזה חסוי וקצא"א מקבלת את זה ומכבדת את זה

צבי ניקסון:  כל שאר המידע גלוי לחלוטין

קריאה: למה זה חסוי?     

צבי ניקסון: אני לא מחליט מה חסוי ומה לא חסוי

צבי ניקסון:  אני אומר לך שכל שאר המידע גלוי לחלוטין

צבי ניקסון:  יש פה כל כך הרבה דיסאינפורמציה שהאמת תיאמר פעם אחת

אפרת נחלון: אדוני היושב-ראש, נציגת המשרד להגנת הסביבה ממתינה בזום, האם אפשר להכניס אותה? ביקשנו שתצטרף

יולי יואל אדלשטיין: היא הייתה אמורה להיות פה לפני שעתיים

אפרת נחלון: יש פקקים בגלל ההפגנה

אפרת נחלון:  ביקשנו שתצטרף דרך הזום

אפרת נחלון:  היא בהמתנה אז נשמח אם יהיה אפשר להכניס אותה

יולי יואל אדלשטיין: אנחנו גולשים בזמן, אבל אם היא כבר בזום נשמע אותה

תומר גלאם: משפט אחד ברשותך לפני

תומר גלאם:  האמת שאני שמח לשמוע את הקונצנזוס המלא שיש לעניין נושא איכות הסביבה

תומר גלאם:  גם על ידי קצא"א, גם על ידי חברי הכנסת וגם על ידי ראשי הערים וכל העמותות המכובדות שיושבות סביב השולחן

תומר גלאם:  עכשיו זו שעת רצון והיא ממש פשוטה

תומר גלאם:  הם אומרים שהם נותנים להיכנס ואני נוטה להאמין להם

תומר גלאם:  שיעשו את זה בכתובים, שבכל רגע נתון שאנחנו רוצים להיכנס ולבחון ולבדוק, שאני לא אצטרך להתחיל לקבל אישורים

תומר גלאם:  כמו ששוטר בא לתת דו"ח על חגורה או כמו שאני אוכף צואת כלבים, ארנונה או כל דבר אחר, אני יכול להיכנס ולבחון מה קורה בזמן אמת כדי לדעת ביחד לא לבד, עם כל החברה עצמה, לדעת איך להתמודד עם האירוע

תומר גלאם:   אם האירוע לא מקצא"א, טוב, אם הוא כן מקצא"א נוכל לדעת איך להתמודד אתו

תומר גלאם:  זה מה שאנחנו מבקשים

תומר גלאם:  אני לא נכנס להיבטים הביטחוניים שהם מורכבים

יולי יואל אדלשטיין: נבדוק את האפשרות הזו

מעיין פורת גנץ: שלום אדוני היושב-ראש וסליחה שאני לא נמצאת פיזית, הייתה בעיה בזימון ויש פקקים איומים ואני כבר שעה מחוץ לכנסת

מעיין פורת גנץ:  ניסיתי להיות קשובה לרוב הדיון - - - יש בעיה של קליטה סלולרית - - -      

יולי יואל אדלשטיין: אי אפשר לשמוע אותה

יולי יואל אדלשטיין:  סיימנו את הדיון להיום

יולי יואל אדלשטיין:  נחשפנו להרבה פרטים, שמענו התייחסויות של משרד האוצר, נציגי קצא"א

יולי יואל אדלשטיין:  מחר נמשיך את הדיון בפורום מצומצם יותר, שם בוודאי נוכל לדרוש תשובות לשאלות יותר ספציפיות בנושא צו החיסיון

יולי יואל אדלשטיין:  אני רוצה להודות לנציגי הציבור שהגיעו, הארגונים השונים, שלטון מקומי אילת ואשקלון

יולי יואל אדלשטיין:  תודה לכולם, נעבור לנושא הבא, הקמת ועדת המשנה

יולי יואל אדלשטיין:   
 הצעה להקמת ועדת משנה של ועדת החוץ והביטחון     

יולי יואל אדלשטיין: חברי הכנסת, אנחנו צריכים להקים ועדת משנה כדי לקיים דיון מסווג

יולי יואל אדלשטיין:  ההצעה שלי להרכב הוועדה היא כדלקמן: חבר הכנסת יולי אדלשטיין – יושב-ראש, חברים: חבר הכנסת בועז ביסמוט, חבר הכנסת ינון אזולאי, חבר הכנסת מאיר כהן, חברת הכנסת שרון ניר

יולי יואל אדלשטיין:  מי בעד ההצעה, נא להרים את ידו

יולי יואל אדלשטיין: בעד – 8  

יולי יואל אדלשטיין: נמנעים – אין 

יולי יואל אדלשטיין: ההצעה נתקבלה

יולי יואל אדלשטיין:  ועדת המשנה מוקמת לפי סעיף 5 לחוק הכנסת, תודה רבה

יולי יואל אדלשטיין:  תודה לכולם הישיבה נעולה